Amalan Dengki Bila Berniaga

Artikel ini adalah pengalaman Ahmad Faezal, yang merupakan pemilik Outlet Faizal di Stesen Bas Kulim.

Perniagaan adalah seni, bukan sekadar kerjaya. Tiada apa yang mudah. Setiap satu restoran dalam dunia ini mempunyai identiti. Ada yang tersendiri; ada tidak. Namun, setiap satunya memerlukan keuntungan agar usia yang dihitung secara “hari” boleh jadi “tahun”. Kebiasaannya langit cerah. Ada kalanya mendung. Sekali sekala hujan lebat. Tetapi apa yang membuatkan aku seringkali berjaga-jaga adalah, sifat manusia.

Dua perkara yang akan buatkan aku tadah tangan mohon keadilan. Perkara pertama mungkin remeh bagi pembaca. Tahu atau tidak, Stesen Bas Kulim dan Market Pekan adalah dua lokasi yang sentiasa dijadikan tempat pembuangan kucing. Berbagai-bagai jenis kucing dibuang, dari berbulu lebat hingga ke bercukur, dari gemuk ke kurus dan dari personaliti diva ke pelacur murahan. Kebanyakan mereka menemui nasib yang sama: mati di tempat pembuangan sama ada sakit, dilanggar atau diracun.

Perkara kedua adalah skop utama artikel ini, iaitu penyakit dalam roh. Betapa kejinya penyakit ini sampai daripada tubuh ke roh dicemarinya. Sesungguhnya hasad dengki, ujub dan megah diri tidak mempunyai tempat dalam Islam. Dan aku telah merasai kenapa statusnya sedemikian.

Amalan santau adalah perkara biasa dalam sifat dengki. Pada awalnya, aku memilih untuk tidak percaya kepada perkara ini. Jadi aku letakkan seratus peratus fokus kepada identiti perniagaan aku. Memandangkan aku tidak dapat buat renovasi sesuka hati, aku mula pandang kepada makanan aku. Dua bulan pertama, aku akan tanya pendapat ketika pelanggan bayar. Malang tidak berbau, ramai pelanggan India cakap besar sampai ada seorang dalam kalangan mereka suruh aku hentikannya sebab mereka sekadar bagi pendapat untuk tunjuk mereka hebat (megah diri), bukan untuk kebaikan bisnes.

Aku mula yakin akan kenikmatan makanan apabila pelanggan dari Mahang sanggup turun ke Pekan Kulim semata-mata untuk Nasi Daging kami. Bunyinya mungkin biasa. Tetapi mereka sanggup hubungi aku, minta untuk lanjutkan waktu operasi sebab mereka sedang pecut daripada Adtec Kulim. Lebih-lebih lagi apabila ramai pelanggan puji kelembutan capati yang kami buat.

Jadi aku mula paling kepada elemen kedua dalam objektif makanan: penyampaian. Reka bentuk adalah duta senyap kepada produk perniagaan. Aku mula membuat gambar-gambar promosi dengan warna yang turut main peranan. Akhirnya jadilah papan tanda, menu dan sepanduk-sepanduk lain dengan kombinasi warna yang telah jadi identiti perniagaan.

Tetapi ianya didapati tidak mencukupi, kerana dengki manusia adalah lebih mujarab daripada kesedapan dan penyampaian makanan. Apa gunanya makanan sedap atau basi, jika tiada pelanggan yang nampak kedai? Bayangkanlah – ada yang tidak nampak papan tanda yang saiz 40 kaki persegi. Sememangnya sihir adalah benar. Ada yang berjaya tempuhi tetapi bertanyakan soalan-soalan yang meruntun jiwa. Bayangkan sendiri, aku pernah menanti lima jam untuk dapat seringgit. Dalam minggu penuh penantian yang sama, setelah lama menunggu, masuk seorang yang cakap, “laa, ingat tutup dah”.

Benda yang sama dituturkan apabila aku baru susun meja. Terfikir pula, mereka sangka aku tutup waktu aku baru selesai susun meja! Tetapi tidak mengapalah – mungkin keliru sebab belum makan pagi, tetapi yang paling sakit hati adalah, selepas berbulan pasang papan tanda besar (paling besar di Stesen Bas Kulim), seorang hawa yang kerapkali datang tanya:

“Bila pasang signboard?”

Beza hari tersebut dengan kelmarinnya adalah pembersihan yang dibuat malam sebelumnya. Inilah realiti yang peniaga-peniaga bandaraya mungkin kurang faham, tetapi tidak mengapa – jika tiada pengalaman, buat sujud syukur.

Hari ini adalah genap hari ke-442 aku berniaga. Aku masih berkekalan, dengan pengelaman apabila sihir-menyihir tidak berkesan. Maka tindakan seterusnya oleh golongan yang berhasad dengki ini bersifat fizikal. Si bacul lama-kelamaan tampilkan kesan dengan cubaan laporan kepada badan berautoriti.

Alasan yang diberikan memang bodoh – “ikat banner halang perniagaan mereka”. Pada awal tahun 2017, aku tersadai di Hospital Kulim atas pereputan appendiks. Pulang saja, aku diberitahu bahawa pihak berautoriti memanggil untuk bertemu agar masalah ini dapat diselesaikan. Rupanya mereka cuba buat laporan agar bisnes aku digagalkan.

Tetapi akibat tiada bukti, nafsu mereka tidak dipenuhi. Maka mereka buruk-burukkan nama aku pula. Umpat-mengumpat dan fitnah menjadi penyebab perniagaan aku sebenarnya berkembang dengan pesat. Setiap kali kedai penuh, muka pendengki tersebut akan hitam legam sambil mulutnya kumat-kamit.

Setelah penjajaan nama gagal, satu lagi langkah diambil, iaitu merosakkan harta benda. Aku telah lama tahu perkara ini akan berlaku. Mujurlah dinding aku batu dan pintu aku besi. Apa yang mereka mampu buat adalah, toreh shader yang dijadikan peneduh bukan saja pelanggan tetapi hamba-hamba Allah yang menunggu bas ketika panas dan hujan. Sebanyak enam torehan dibuat. Tetapi biarlah – benda bukan mahal. Sekadar seratus dua sahaja, asalkan pelakunya tempah tiket ke neraka.

Itu sajalah cara aku cuba tenangkan diri. Tetapi apakan daya, aku berniaga di kawasan yang mana poligami berlaku secara rahsia [1], skandal tersebar seperti biasa dan maksiat terus berleluasa. Apa yang aku sekarang tahu adalah, andai kata anda yang membaca mempunyai minat berniaga di medan selera ataupun mana-mana tempat awam, nasihat saya – makhluk yang paling banyak mengata itulah ular laknatullah yang akan mematuk anda. Falsafah aku senang: “jika hari ini lidah tersebut berkata kepada dia, lama mana sebelum ia berkata tentang buruk aku.”

Ketahuilah – sihir itu benar. Dengki itu wujud. Tetapi ada satu lagi perkara yang wujud, iaitu pemukulan rata bahawa Melayu dan dengki tidak dapat dipisahkan. Memang benar bahawa semua yang menganiayai aku adalah Melayu. Setiap nama yang disebut dalam solat hajat mak aku pun berbin dan binti, nauzubillah.

Seketika itu, Uncle Chong dan Uncle Shaan tetap jadi sahabat niaga yang boleh diharap. Ketika aku mempunyai masalah elektrik, yang pertama untuk hulurkan bantuan adalah Uncle Shaan. Dari aku bertatih, Uncle Chong sentiasa beli daripada aku.

Namun perlu aku jelaskan bahawa Melayu adalah bangsa terbaik dalam sejarah jualbeli kami. Berdirinya aku sebagai peniaga adalah kerana Melayu. Yang kaya dan miskin, tidak kisah apa status ataupun angka di akaun bank – merekalah bersama aku dalam penyampaian berita sampai 1 Syawal pun aku ada tempahan. Terlalu banyak aku telah amati. Melayu paling tidak lokek keluarkan duit untuk bayar meja sebelah. Seorang nenek yang sentiasa cari kami kerapkali dibelanja pelanggan lain kerana “saya takdak mak dah”. Bukan sekali.

Malah berkali-kali drama terharu berpentas di kedai aku, apabila orang yang dibelanja baru tahu bahawa makanannya telah dibayar oleh pelanggan yang tidak dikenali pun. Maka, bagi aku, tidak adil untuk katakan dengki dan Melayu tiada pemisah. Ini kerana, Melayu adalah sungai utama yang mengalir masuk ke minuman aku.

Pembaca dialu-alukan ke kedai saya, jika berkelapangan di Kulim. Tiada masalah untuk buat sesi sua kenal. Perniagaan saya bermula dari 8 pagi sampai 6 petang, dan bercuti pada hari Isnin (dan hari tempahan). Untuk tempahan, anda boleh hubungi 019-477 2245 dan kami boleh hantar ikut kemampuan.

[1] Poligami tidak sama sekali haram. Maksud aku dalam senarai tersebut adalah, penipuan. Suami kian menipu apabila isteri pertama bertanya. Tidak perlulah keluarkan dalil tentang hak suami untuk berpoligami. Itu aku tahu. Dan aku juga tahu bahawa Nabi Muhammad SAW menjanjikan rumah di syurga bagi orang yang mengelakkan berdusta walaupun bergurau.


Ayat-Ayat Al-Quran Yang Menceritakan Tentang Bencana

Katakanlah: “Siapakah yang dapat menyelamatkan kamu dari bencana di darat dan di laut, yang kamu berdoa kepada-Nya dengan rendah diri dengan suara yang lembut (dengan mengatakan: “Sesungguhnya jika Dia menyelamatkan kami dari (bencana) ini, tentulah kami menjadi orang-orang yang bersyukur”.”

Katakanlah: “Allah menyelamatkan kamu dari bencana itu dan dari segala macam kesusahan, kemudian kamu kembali mempersekutukan-Nya.”

Katakanlah: ” Dialah yang berkuasa untuk mengirimkan azab kepadamu, dari atas kamu atau dari bawah kakimu atau Dia mencampurkan kamu dalam golongan-golongan (yang saling bertentangan) dan merasakan kepada sebahagian kamu keganasan sebahagian yang lain. Perhatikanlah, betapa Kami mendatangkan tanda-tanda kebesaran Kami silih berganti agar mereka memahami(nya).”

Dan kaummu mendustakannya (azab) padahal azab itu benar adanya. Katakanlah: “Aku ini bukanlah orang yang diserahi mengurus urusanmu.”
Al An’aam 6:63-66

SIKAP MANUSIA UNTUK RENUNGAN…

i. TIDAK MENGAMBIL PELAJARAN
Dan sesungguhnya jika Kami undurkan azab dari mereka sampai kepada suatu waktu yang ditentukan. niscaya mereka akan berkata: “Apakah yang menghalanginya?” lngatlah, diwaktu azab itu datang kepada mereka tidaklah dapat dipalingkan dari mereka dan mereka diliputi oleh azab yang dahulunya mereka selalu memperolok-olokkannya.

Dan jika Kami rasakan kepada manusia suatu rahmat (nikmat) dari Kami, kemudian rahmat itu Kami cabut daripadanya, pastilah dia menjadi putus asa lagi tidak berterima kasih.

Dan jika Kami rasakan kepadanya kebahagiaan sesudah bencana yang menimpanya, niscaya dia akan berkata: “Telah hilang bencana-bencana itu daripadaku”; sesungguhnya dia sangat gembira lagi bangga,
kecuali orang-orang yang sabar (terhadap bencana), dan mengerjakan amal-amal saleh; mereka itu beroleh ampunan dan pahala yang besar.
Huud 11:8-11

ii. TIDAK BERPENDIRIAN
Dan di antara manusia ada orang yang menyembah Allah dengan berada di tepi; maka jika ia memperoleh kebajikan, tetaplah ia dalam keadaan itu, dan jika ia ditimpa oleh suatu bencana, berbaliklah ia ke belakang. Rugilah ia di dunia dan di akhirat. Yang demikian itu adalah kerugian yang nyata.
Al Hajj 22:11

iii. MEREKA TAKUT AKAN BENCANA
Maka kamu akan melihat orang-orang yang ada penyakit dalam hatinya (orang-orang munafik) bersegera mendekati mereka (Yahudi dan Nasrani), seraya berkata: “Kami takut akan mendapat bencana.” Mudah-mudahan Allah akan mendatangkan kemenangan (kepada Rasul-Nya), atau sesuatu keputusan dari sisi-Nya. Maka karena itu, mereka menjadi menyesal terhadap apa yang mereka rahasiakan dalam diri mereka.
Al Maa’idah 5:52

SIAPAKAH YANG SENTIASA DITIMPA BENCANA?

Dan sekiranya ada suatu bacaan (kitab suci) yang dengan bacaan itu gunung-gunung dapat digoncangkan atau bumi jadi terbelah atau oleh karenanya orang-orang yang sudah mati dapat berbicara, (tentulah Al Quran itulah dia). Sebenarnya segala urusan itu adalah kepunyaan Allah. Maka tidakkah orang-orang yang beriman itu mengetahui bahwa seandainya Allah menghendaki (semua manusia beriman), tentu Allah memberi petunjuk kepada manusia semuanya. Dan orang-orang yang kafir senantiasa ditimpa bencana disebabkan perbuatan mereka sendiri atau bencana itu terjadi dekat tempat kediaman mereka, sehingga datanglah janji Allah. Sesungguhnya Allah tidak menyalahi janji.
Ar Ra’d 13:31

KERANA ITU MEMBERI PERINGATAN ITU PENTING…

Dan orang yang beriman itu berkata: “Hai kaumku, sesungguhnya aku khuatir kamu akan ditimpa (bencana) seperti peristiwa kehancuran golongan yang bersekutu.
Al Mu’min 40:30

MEREKA YANG BERIMAN DAN SENTIASA MEMBERI PERINGATAN DISELAMATKAN DARIPADA BENCANA

Sesungguhnya Nuh telah menyeru Kami: maka sesungguhnya sebaik-baik yang memperkenankan (adalah Kami).
Dan Kami telah menyelamatkannya dan pengikutnya dari bencana yang besar.
Ash Shaaffaat 37:76-77

Dan sesungguhnya Kami telah melimpahkan nikmat atas Musa dan Harun.
Dan Kami selamatkan keduanya dan kaumnya dari bencana yang besar.
Dan Kami tolong mereka, maka jadilah mereka orang-orang yang menang.
Ash Shaaffaat37:114-116

Dan (ingatlah kisah) Nuh, sebelum itu ketika dia berdoa, dan Kami memperkenankan doanya, lalu Kami selamatkan dia beserta keluarganya dari bencana yang besar.
Dan Kami telah menolongnya dari kaum yang telah mendustakan ayat-ayat Kami. Sesungguhnya mereka adalah kaum yang jahat, maka Kami tenggelamkan mereka semuanya.
Al Anbiyaa’ 21:76-77

SIAPAKAH YANG DAPAT MELINDUNGI KITA DARI BENCANA?

Katakanlah: “Siapakah yang dapat melindungi kamu dari (takdir) Allah jika Dia menghendaki bencana atasmu atau menghendaki rahmat untuk dirimu?” Dan orang-orang munafik itu tidak memperoleh bagi mereka pelindung dan penolong selain Allah.
Al Ahzab 33:17

BENCANA ITU HASIL DARIPADA KEZALIMAN PERBUATAN MANUSIA SENDIRI

Maka tatkala Allah menyelamatkan mereka, tiba-tiba mereka membuat kezaliman di muka bumi tanpa (alasan) yang benar. Hai manusia, sesungguhnya (bencana) kezalimanmu akan menimpa dirimu sendiri; (hasil kezalimanmu) itu hanyalah kenikmatan hidup duniawi, kemudian kepada Kami-lah kembalimu, lalu Kami kabarkan kepadamu apa yang telah kamu kerjakan.
Yunus 10:23

Di mana saja kamu berada, kematian akan mendapatkan kamu, kendatipun kamu di dalam benteng yang tinggi lagi kokoh, dan jika mereka memperoleh kebaikan, mereka mengatakan: “Ini adalah dari sisi Allah”, dan kalau mereka ditimpa sesuatu bencana mereka mengatakan: “Ini (datangnya) dari sisi kamu (Muhammad).” Katakanlah: “Semuanya (datang) dari sisi Allah.” Maka mengapa orang-orang itu (orang munafik) hampir-hampir tidak memahami pembicaraan sedikitpun?

Apa saja nikmat yang kamu peroleh adalah dari Allah, dan apa saja bencana yang menimpamu, maka dari (kesalahan) dirimu sendiri. Kami mengutusmu menjadi Rasul kepada segenap manusia. Dan cukuplah Allah menjadi saksi.
An Nisaa’ 4:78-79

JADI, BAGAIMANAKAH UNTUK MENGELAK DARIPADA BENCANA?

(Yaitu) orang-orang (yang mentaati Allah dan Rasul) yang kepada mereka ada orang-orang yang mengatakan: “Sesungguhnya manusia telah mengumpulkan pasukan untuk menyerang kamu, karena itu takutlah kepada mereka”, maka perkataan itu menambah keimanan mereka dan mereka menjawab: “Cukuplah Allah menjadi Penolong kami dan Allah adalah sebaik-baik Pelindung.”
Maka mereka kembali dengan nikmat dan karunia (yang besar) dari Allah, mereka tidak mendapat bencana apa-apa, mereka mengikuti keridhaan Allah. Dan Allah mempunyai karunia yang besar.
Ali ‘Imran 3:173-174

NAMUN, NIKMAT ATAU BENCANA, KEDUANYA ITU IALAH SEBAHAGIAN DARI UJIAN ALLAH

Dan Kami bagi-bagi mereka di dunia ini menjadi beberapa golongan; di antaranya ada orang-orang yang saleh dan di antaranya ada yang tidak demikian. Dan Kami uji mereka dengan (nikmat) yang baik-baik dan (bencana) yang buruk-buruk, agar mereka kembali (kepada kebenaran).
Al A’raaf 7:168

ANDAI KITA DITIMPA BENCANA, BERSABARLAH

Jika kamu memperoleh kebaikan, niscaya mereka bersedih hati, tetapi Jika kamu mendapat bencana, mereka bergembira karenanya. Jika kamu bersabar dan bertakwa, niscaya tipu daya mereka sedikitpun tidak mendatangkan kemudharatan kepadamu. Sesungguhnya Allah mengetahui segala apa yang mereka kerjakan.
Ali ‘Imran 3:120

KERANA ALLAH MENYUKAI ORANG YANG SABAR

Dan berapa banyaknya nabi yang berperang bersama-sama mereka sejumlah besar dari pengikut (nya) yang bertakwa. Mereka tidak menjadi lemah karena bencana yang menimpa mereka di jalan Allah, dan tidak lesu dan tidak (pula) menyerah (kepada musuh). Allah menyukai orang-orang yang sabar.
Ali ‘Imran 3:146


Kronologi Kebuluran Russia Yang Menggegar Sejarah

Bukan satu rahsia semasa era pemerintahan Kesatuan Soviet, Rusia menyaksikan beberapa peristiwa kebvluran yang memberi kesan besar kepada populasinya. Dan dalam cuba mendepani perkara ini, rakyat yang terdesak sanggup melakukan apa saja termasuk membvnvh dan k4nibalisme semata-mata untuk terus hidup.

Peristiwa kelaparan besar-besaran pertama pada era berkenaan berlaku pada akhir P3rang Saudara Rusia. Pada ketika itu, p3rang saudara yang tercetus antara penyokong Bolshevik dan T3ntera Putih menjejaskan infrastruktur dan kegiatan ekonomi setempat yang menjejaskan bekalan makanan. Perkara ini tidak dibantu dengan kemarau yang berlaku pada 1921 yang menjejaskan satu perlima hasil pertanian Rusia.

Berdepan dengan masalah defisit hasil pertanian, kerajaan bukannya mahu membantu. Sebaliknya, kerajaan pimpinan Vladimir Lenin itu memilih meningkatkan lagi usaha merampas hasil bijirin daripada golongan petani. Akibatnya, krisis kebvluran yang melanda ketika itu tersebar ke seluruh negara dari kawasan steppe Kazakhstan hingga ke Ukraine.

Bila sudah ketiadaan makanan, penduduk melakukan apa saja untuk hidup termasuk k4nibalisme. Ya, penulis tidak bergurau. Semasa tempoh kebvluran yang dahsyat itu, sesetengah berpaling kepada cara itu bukan saja untuk hidup tetapi ‘menyelamatkan’ mereka daripada berdepan dengan kem4tian dahsyat sebegitu rupa.Kerajaan Moscow cuba menyembunyikan apa yang berlaku. Tetapi akhirnya pada musim panas 1921, Rusia terpaksa meminta bantuan masyarakat antarabangsa. Hasilnya, banyak pertubuhan kebajikan dan individu terkenal menghulurkan bantuan seperti penjelajah Artik, Fridtjof Nansen. Bantuna ini ditambah dengan hasil tuaian yang baik pada 1922 membantu mengakhiri krisis kemanusiaan ini.

Tetapi jika pengganti Lenin, Joseph Stalin belajar daripada kesilapan ini, sangkaan anda meleset. 10 tahun selepas itu, krisis kebvluran sekali lagi mencengkam Kesatuan Soviet terima kasih kepada aktiviti kolkhozes (pengumpulan secara kolektif) dan raskulachivaniye (merampas tanah golongan petani).

Berikutan dua aktiviti ini, ramai petani terpaksa melarikan diri untuk melepaskan diri daripada krisis berkenaan. Bila isu ini timbul, Moscow tidak sedar semua ini berlaku akibat dua aktiviti tersebut. Stalin yang dikenali kerana sikap kej4mnya itu menggesa pengeluaran roti dipertingkatkan. Mana yang cuba melawan reformasi pertanian beliau akan ditewaskan dan dip3njarakan atau dibvnvh.

Bagi pihak berkuasa wilayah, mereka ibarat ditelan m4ti emak, diluah m4ti bapak. Ini kerana mereka harus memenuhi kuota pengeluaran tetapi harus mengelak hukuman sekiranya gagal. Justeru, tidak hairanlah ada yang memalsukan data sebenar kem4tian asalkan dapat mengelak menjadi sasaran kemarahan Stalin.

Krisis kebvluran 1932-1933 memberi kesan teruk di kebanyakan tempat di Rusia dari Ukraine hingga Caucasus. Dan berikutan itu juga, hantu k4nibalisme kembali menjadi mimpi ngeri. Bukan satu rahsia, keluarga kehilangan anak-anak yang diculik, dibvnvh dan dimasak oleh orang yang tidak dikenali untuk mengisi perut.

Krisis tersebut menyaksikan lebih tujuh juta orang kembali menemui Pencipta mereka. Berikutan bilangan penduduk yang m4ti di Ukraine terlalu ramai akibat kebvluran, ramai mengesyaki perbuatan tersebut bersifat sengaja sehingga menggelar peristiwa kebvluran ini sebagai holodomor.

Bagi pengkaji Rusia pula, apa yang disifatkan holodomor itu sebenarnya ialah kesan perlaksanaan polisi-polisi bodoh Stalin terhadap wilayah-wilayah Kesatuan Soviet. Malahan, diktator Kesatuan Soviet itu turut meluluskan penghantaran gandum ke Ukraine untuk mengurangkan kesan krisis terhadap wilayah itu walaupun mengundang rasa tidak puas hati sesetengah wilayah.

Semasa P3rang Dunia Kedua (WWII) pula, Leningrad (kini St Petersburg) menjadi saksi kempen pengepungan dahsyat yang dibuat rejim N4z1 Jerman semasa Operasi Barbarossa mereka. Kepungan yang berlangsung selama 872 hari itu menyaksikan 630,000 penduduk terbvnvh akibat kebvluran dan terkena p3luru 4rtileri mereka.

Akibat kepungan yang dahsyat itu, penduduk melakukan apa saja untuk hidup. Cakaplah apa jenis makanan yang diambil, mereka makan semata-mata untuk hidup. Bila anjing dan kucing sudah tiada di bandaraya berkenaan, penduduk berpaling kepada burung, makanan burung, gam kayu, kulit haiwan dan tali pinggang kulit sebagai pengganti makanan.

Jika anda sangka krisis ini sudah tamat pasca-p3rang, anda salah. Pada tahun 1946 dan 1947, krisis kebvluran sekali lagi menghantui Rusia. Tragedi ini boleh saja dielak dengan Moscow mengurangkan eksport bijirinnya ke pasaran luar, tidak menyimpan makanan sebagai persiapan pep3rangan terhadap pihak Bersekutu, membenarkan wilayah mendapat bijirin dan mengurangkan permintaan terhadap gandum.

Rusia jugs sepatutnya memanfaatkan simpanan gandumnya yang banyak untuk mengelakkan cerita ini berulang. Angkara kesilapan bodoh ini, 1.5 juta warga Soviet m4ti akibat kebvluran. Selepas tahun 1947, tidak mahu lagi melihat pisang berbuah dua kali, pihak Soviet mula mengimport bijirin dalam jumlah yang banyak untuk menampung keperluan warganya.

RUJUKAN:

Egorov, Boris. (2020). The HORRIFIC f4mines of the USSR – and why they happened. Russia Beyond. https://www.rbth.com/history/332225-horrific-f4mines-of-ussr


Wanita-Wanita Hebat Dalam Tamadun India

RATU DIDDA DARI KASHMIR

Salah seorang tokoh wanita yang paling berani dalam sejarah India ialah Ratu Didda. Beliau dilahirkan sebagai puteri Raja Simharaja yang memerintah Lohara, sebuah kerajaan yang terletak berhampiran dengan banjaran Pir Panjal di pedalaman Himalaya.

Sejarah mencatatkan betapa pada mulanya, Raja Simharaja berhasrat mahu membvnvh Didda dek kerana kecacatan fizikal yang dialaminya. Namun takdir menginginkan hal yang sebaliknya, di mana beliau nantinya membesar sebagai seorang tokoh yang amat berpengaruh.

Beliau dikahwinkan dengan Kshemagupta dari Kashmir dan perkahwinan ini secara efektif menyatukan kerajaan Kashmir dan Lohara. Selepas kemangkatan suaminya, putera yang masih kecil ditabalkan sebagai raja sekitar tahun 958M dengan Didda memerintah sebagai Ratu Pemangku. Tidak lama kemudian, puteranya pula yang mangkat dan untuk mengambil-alih takhta kerajaan sepenuhnya, Didda pun bertindak membvnvh cucunya.

Maka, Didda secara rasmi memerintah sebagai ratu pada tahun 979/980 dan kekal memegang kuasa sehingga tahun 1003M. Pemerintahannya berlangsuh megah dengan beliau berjaya menundukkan pemberontakan demi pemberontakan. Sejarahwan mungkin menyifatkan beliau sebagai seorang yang kejam, namun suasana kehidupannya yang didominasi oleh kaum lelaki perlu juga dipertimbangkan.

Suasana sebegini sedikit-sebanyak memerlukan mana-mana pemerintah wanita untuk bertindak berani, lantang, dan adakalanya kejam demi mengukuhkan kedudukannya. Bagi

Didda sendiri, walaupun dikenali sebagai seorang yang keras, beliau tetap mentadbir kerajaan dengan cekap dan memelihara kebajikan rakyat jelatanya. Kerajaan beliau juga merupakan antara kerajaan yang aman dan makmur pada waktu itu. Maka, tidak hairanlah jika beliau dipandang sebagai ratu Kashmir yang paling ulung.

RANI VELU NACHIYAR

Ketika menyelak halaman sejarah India pada era kolonial British, bukan sedikit kita melihat penguasa-penguasa tempatan tunduk dan menyerah-kalah kepada kekuasaan penjajah. Walaupun  tidak dinafikan ramai juga yang mengangkat senjata dan berjuang dengan perkasa, tuah seolah-olah tidak memihak mereka dan sub-benua itu pun dinodai dengan penjarahan dan pembantaian.

Namun dalam sela-sela sejarah duka itu, terdapat kisah berkenaan seorang ratu India yang mengecapi nasib yang berbeza, dia beliau berjaya meraih kemenangan dan menempa kegemilangan. Cuma malangnya, nama Ratu Velu Nachiyar seakan-akan terpinggir dalam sejarah bangsanya sendiri.

Rani Velu Nachiyar dilahirkan pada tahun 1730 Masehi sebagai puteri Raja Chellamuthu Vijayaragunatha Sethupathy dan Rani Sakandhimuthal dari Kerajaan Ramnad yang bertempat di Tamil Nadu moden. Beliau menempa nama sebagai ratu pertama yang menentang penjajahan British dan sebagai penghormatan ke atas semangat perjuangannya itu, beliau diingati dengan nama ‘Veeramangai’ (bermaksud wanita berani) oleh masyarakat setempat.

Sejak kecil lagi, beliau didedahkan kepada pelbagai bentuk latihan ketenteraan dan pentadbiran memandangkan beliau adalah satu-satunya pewaris yang ada untuk mengambil-alih takhta ayahandanya. Pada usia 16 tahun, beliau berkahwin dengan Muthuvadugananthur Udaiyathevar si raja Sivagangai dan hasil daripada perkahwinan tersebut, beliau dikurniakan seorang puteri.

Pada masa yang sama, Kerajaan Sivagangai dis3r4ng oleh British yang dibantu oleh Nawab dari Arcot. S3r4ngan tersebut mengorbankan nyawa raja, namun mujur Rani Velu Nachiar sempat melarikan diri bersama puterinya dengan selamat.

Pada 1780an, setelah menghimpunkan pasukan tentera sambil dibantu oleh Hyder Ali dari Mysore dan Gopala Nayakar, Rani Velu Nachiyar berjaya menewaskan British dan merebut semula wilayah-wilayah Sivagangai yang dirampas. Dalam pertempuran tersebut, dicatatkan bahawa beliau menyuruh seorang wanita yang bernama Kuyili untuk menjadi bom manusia dan meledakkan gudang senjata milik British.

Rani Velu Nachiyar memerintah selama 10 tahun, sebelum kemudiannya menyerahkan takhta kepada puterinya pada tahun 1790 Masehi.

CHAND BIBI DARI DECCAN

Salah seorang maharaja yang paling berpengaruh dalam sejarah India ialah Akbar. Pasukan tenteranya juga terkenal gagah sehingga tidak ramai yang berani bersilang senjata menentang mereka. Namun, sejarah mencatatkan betapa wujud seorang wanita bernama Chand Bibi yang cukup tegar untuk mematahkan s3r4ngan Akbar pada tahun 1595 Masehi. Chand Bibi dilahirkan sebagai puteri Sultan Ahmednagar dan berkahwin dengan Sultan Bijapur.

Beberapa tahun kemudian, beliau memerintah kedua-dua kerajaan tersebut. Sambil itu, Maharaja Akbar dari Mughal pula bercita-cita mahu menundukkan Kesultanan Deccan. Namun, kontinjen p3r4ng yang diketuai oleh puteranya, Murad, digagalkan pada tahun 1595 apabila Chand Bibi dengan jayanya mempertahankan Ahmednagar. Kekuatan Mughal kembali semula pada tahun 1599M dengan saiz yang lebih besar. Atas beberapa faktor, Chand Bibi memilih untuk mengadakan rundingan dengan mereka.

Namun, tindakan beliau ini membangkitkan salah faham dalam kalangan pasukannya yang menyangka beliau berpaling tadah. Rentetan itu, kediamannya pun digempur dan Chand Bibi gugur menjadi mangsa tenteranya sendiri. Apapun, keberanian Chand Bibi diperakui sendiri oleh Mughal dan walaupun ia kian lama kian dilupakan, sejarah srikandi ini terus hidup dalam ingatan masyarakat tempatan.

RATU ABBAKKA CHOWTA DARI KARNATAKA

Nama Rani Abbakka dikenang sebagai penentang Portugis yang pada masa merupakan kuasa maritim antara yang terkuat di dunia. Walaupun usahanya dalam membela bangsa dan negara boleh dikira luar biasa, beliau kurang didendangkan pada hari ini selain di wilayah Karnataka.

Menurut sejarah, Rani Abbakka dilahirkan sebagai kerabat Chowta dan warga masyarakat Tuluva. Beliau dimahkotakan oleh bapa saudaranya pada tahun 1525 Masehi dengan pusat pemerintahannya terletak di Ullal, sebuah kota pelabuhan yang kaya.

Pada masa itu, bahagian pantai barat India dan laluan perdagangan rempah di timur sedang dikuasai oleh Portugis. Mereka terkenal sebagai kuasa maritim yang berpengaruh lagi gagah sehingga dengan mudah berupaya menundukkan sebarang penentangan yang dilakukan oleh penguasa-penguasa tempatan.

Sebagai sebuah kota yang makmur lagi mewah, Ullal tidak dapat mengelakkan diri dari menjadi sasaran Portugis. Ser4ngan demi ser4ngan dihalakan ke sana, namun setiap satunya berjaya ditangkis oleh Rani Abbakka pada tahun 1555 dan 1568 Masehi. Walaupun beliau sendiri merupakan seorang penganut Jain, pasukan tenteranya dianggotai oleh penganut agama dan anggota kasta yang berbeza, sama ada Muslim mahupun Hindu.

Episod perjuangan beliau berakhir dengan pengkhianatan oleh suaminya sendiri. Rani Abbakka dipenjarakan oleh pihak Portugis dan beliau meninggal dunia semasa berada dalam tahanan. Lantaran pemerintahannya berlangsung adil dan saksama, beliau terus dihormati oleh seluruh rakyat jelatanya.

RANI DURGAVATI DARI GOND

Setelah menerokai sejarah India Selatan, mari kita berpindah pula ke India Tengah untuk menjejaki kisah seorang srikandi yang bernama Rani Durgavati. Durgavati dilahirkan dalam keluarga Chandela Rajput di sebuah kota berkubu yang dikenali sebagai Kubu Kalinjar, bertempat di Uttar Pradesh moden.

Ayahandanya bernama Keerat Rai dan setelah tumbuh dewasa, Durgavati berkahwin dengan Putera Dalpat Shah dari Kerajaan Gondwana dan dikurniakan seorang putera. Semasa puteranya berusia lima tahun, Putera Dalpat Shah mangkat. Rentetan itu, Rani Durgavati terpaksa menggalas tanggungjawab memerintah kerajaan secara sendirian. Sebagai langkah strategik bagi memperkuatkan pertahanan, beliau memindahkan ibu kotanya ke Bukit Satpura yang kini terletak di Madhya Pradesh.

Beberapa tahun kemudian, Rani Durgavati diser4ng oleh raja Malwa yang bernama Baz Bahadur namun ia dipatahkan dengan jayanya. Pada tahun 1562, Malwa dit4kluk oleh Maharaja Akbar yang seterusnya menyasarkan Gondwana yang diperintah oleh Durgavati. Rani tidak menikus dan memeluk tubuh, sebaliknya beliau memindahkan pasukannya ke lokasi yang lebih selamat.

Di sana, beliau dan puteranya meneruskan penentangan terhadap Mughal. Ser4ngan demi ser4ngan Mughal berjaya ditangkis, namun dalam salah satu pertempuran yang tercetus, putera Durgavati tercedera justeru dibawa keluar dari lokasi pep3r4ngan. Rani Durgavati sendiri mengalami cedera parah. Dek kerana enggan menyerah diri kepada lawannya, beliau kemudian bertindak membvnvh diri.

RATU AVANTI BAI DARI RAMGARH

Senarai ini tidak akan lengkap andai kita tidak merangkumkan nama seorang lagi ratu berani dari India Tengah, iaitu Rani Avanti Bai. Beliau mula menempa nama dalam panggung sejarah setelah berkahwin dengan seorang raja dari Ramgarh, yang kini bertempat di Madhya Pradesh. Sekitar awal 1850an, suaminya jatuh gering dan memandangkan pewaris takhta, iaitu Amar atau Aman Singh masih lagi muda, Rani pun mengambil-alih pemerintahan.

Keadaan ini tidak disenangi oleh pegawai-pegawai British yang enggan membenarkan sebarang ruang dan peluang untuk penguasa tempatan melakukan kebangkitan. Justeru, mereka menghantar pegawai pentadbir untuk memantau dan menyelia sendiri hal-ehwal kerajaan sekaligus mengenepikan kekuasaan Rani. Kian lama, Rani Avanti menunjukkan sikap yang dingin kepada pegawai British tersebut sebelum akhirnya bangkit menentang kuasa penjajah.

Pada tahun 1857, Pemberontakan Sepahi meletus dan rantau India Tengah dilanda pertegangan. Untuk memerangi British, Rani Avanti Bai menghantar utusan demi utusan kepada kerajaan-kerajaan sekitar dengan tujuan supaya mereka dapat bersatu memerangi musuh yang sama. Dalam perutusan tersebut, beliau turut menitipkan gelang-gelang peribadinya dan meninggalkan pesanan kepada raja-raja itu semua agar menyertainya dalam p3r4ng atau duduk sahaja di rumah sambil memakai gelang-gelang tersebut.

Ser4ngan British yang dilancarkan pada tahun sama berjaya dipatahkan oleh Rani yang mengetuai pasukan tenteranya sendiri. Beliau sememangnya mahir dalam pelbagai jenis seni mempertahankan diri. Tidak lama kemudian, British sekali lagi datang dengan membawa kekuatan yang lebih besar sehingga memaksa Rani berundur ke kawasan hutan perbukitan di Devharigarh.

Di sana, beliau melancarkan ser4ngan-ser4ngan gerila. Namun, British tetap terus mengasak dan pada Mac 1858, Rani akhirnya membvnvh diri apabila kekalahan pasukannya tidak lagi dapat dielakkan. Dengan demikian, tamatlah riwayat seorang ratu India yang berani.

RANI TARABAI DARI MARATHA

Rani Tarabai adalah menantu kepada Chhatrapati Shivaji Maharaj, isteri kepada Rajaram Bhosale I, dan puteri kepada seorang panglima masyhur Maratha, iaitu Hambirrao Mohite. Susulan kemangkatan suaminya pada tahun 1700 Masehi, Ran Tarabai diangkat sebagai pemerintah Empayar Maratha dan bertanggungjawab berhadapan dengan pasukan tentera Aurangzeb dari Mughal. Tahun-tahun awal pemerintahannya banyak membantu empayar merebut semula wilayah-wilayah lama yang telah dirampas di samping men4kluk wilayah-wilayah baru.

Rani Tarabai sememangnya seorang yang bijak mengatur taktik p3r4ng dan cekap pula mentadbir kerajaan. Namun, pemerintahannya turut diwarnai dengan krisis pewarisan takhta yang melibatkan konflik dengan Peshwa.

Konflik ini berakhir dengan aman dan Rani sendiri mangkat pada usia 86 tahun. Sejarahwan menyifatkan beliau sebagai nadi utama yang terus menghidupkan Maratha walau sesudah ketiadaan pemerintah ulung seperti Shivaji Maharaj.

RATU BELAWADI MALLAMMA DARI KARNATAKA

Srikandi India berikutnya ialah Belawadi Mallamma dari Karnataka Utara. Beliau merupakan ratu yang bertanggungjawab memerangi pasukan tentera Maratha yang dipimpin oleh Chhatrapati Shivaji Maharaj dalam usaha mempertahankan kerajaannya. Sebahagian sejarahwan menkreditkan beliau sebagai ratu terawal yang membentuk unit tentera yang dianggotai sepenuhnya oleh wanita di India.

KITTUR RANI CHENNAMMA

Kittur Rani Chennamma berasal dari sebuah tempat yang bernama ‘Kittur’, Karnataka moden. Beliau berkahwin dengan Rajah Kittur pada usia belia. Namun beberapa tempoh kemudian, suami dan puteranya meninggal dunia sekaligus takhta kerajaan pun diserahkan kepada Kittur Rani.

Walau bagaimanapun, kerajaannya sejak sekian lama menjadi sasaran kolonial British dan keadaan ini memuncak pada tahun 1824 apabila mereka melancarkan ser4ngan ke atas Kittur. Ser4ngan tersebut berjaya dipatahkan dan pegawai British sendiri terkorban. Namun, British enggan berputus asa dan mereka sekali lagi meny3rang dengan lebih agresif. Kali ini, Rani Chennamma tewas. Beliau ditangkap dan dipenjarakan di Kubu Bailhongal sebelum meninggal dunia di sana pada tahun 1829.

RATU KELADI CHENNAMMA

Nama terakhir yang bakal melengkapkan senarai ini ialah Ratu Keladi Chennamma dari Kerajaan Keladi yang menguasai wilayah Karnataka moden. Pada tahun 1667 Masehi, beliau berkahwin dengan Raja Somasekhara Nayaka dan sepuluh tahun kemudian, suaminya itu pergi buat selama-lamanya. Ketika itu, Maharaja Aurangzeb dari Mughal merupakan kuasa besar di sub-benua India. Wilayah naungannya sangat luas, begitu juga dengan saiz pasukannya.

Pada suatu tempoh, Aurangzeb menghantar pasukan tenteranya bagi meny3rang ratu Keladi atas sebab ratu itu pernah melindungi salah seorang putera Shivaji Maharaj dari Maratha. Namun, ser4ngan itu berjaya dipatahkan oleh ratu. Secara keseluruhan, Keladi Chennamma memerintah kerajaannya selama hampir 25 tahun dan beliau dikenali sebagai pemerintah gagah dan adil.

TERJEMAHAN:

Saurav Ranjan Datta. (16 April 2020). Remembering Brave Indian Queens: 10 Powerhouses History has Forgotten. Ancient Origins. https://www.ancient-origins.net/history-famous-people/indian-queen-0013575


Saintis Kenal Pasti Asal Usul Dinosaur Spesis Spinosaurus

Sebut saja Isle of Wight, peminat sukan permotoran sudah membayangkan acara tahunan Diamond Race yang merupakan acara kebanggaan pulau berkenaan. Tetapi baru-baru ini, pulau ini mendapat perhatian kerana menjadi lokasi penemuan dua jenis baru dinosaur spesies spinosaurus oleh pasukan pengkaji paleontologi UK diketuai Chris Barker.

Spinosaur merupakan kumpulan dinosaur pemangsa berbadan besar yang terkenal dengan penampilan fizikalnya menyerupai buaya. Berdasarkan ukuran dan analisis yang dibuat, dua fosil spinosaurus ini sudah pasti mampu menakutkan sesiapa yang melihatnya. Kedua-duanya berukuran 26 kaki panjang dari hidung ke ekor dan 6.6 kaki tinggi pada paras pinggul.

Dua fosil yang ditemui bersifat fragmen tetapi diharap dapat menambah maklumat baru tentang spinosaurus itu sendiri. Ini termasuk menerangkan asal-usul evolusi dinosaur berkenaan dengan mengenalpasti carta keluarga kumpulan spinosaurus. Maklumat ini amat membantu pakar-pakar paleontologi yang mengkaji spinosaurus muncul di sungai-sungai sekitar Afrika Utara kira-kira 95 juta tahun yang lalu.

Penemuan dua fosil ini turut memberi harapan kepada komuniti saintifik Eropah dan UK bahawa masih banyak lagi fosil menanti masa untuk ditemui. Kedua-dua fosil yang diberi nama Ceratosuchops inferodios dan Riparovenator milnerae ditemui di kawasan formasi set batuan lebih meluas yang dikenali sebagai Formasi Wessex. Sejak awal abad ke-19, ia menjadi tumpuan para pengkaji untuk aktiviti penggalian fosil dinosaur.

Di sebalik fakta spinosaurus sudah dikaji oleh komuniti saintifik selama lebih seabad, usaha membina semula gambaran fizikal haiwan ini memakan masa yang lama. Menariknya, fosil terawal dinosaur ini merupakan fragmen tu.la.ng yang mu.sn.ah semasa Pe.ra.ng Dunia Kedua (WWII) sekaligus menyukarkan saintis mengetahui gambaran sebenar haiwan berkenaan.

Tetapi semua itu berubah pada 1986 apabila dua ahli paleontologi British, Alan Charig dan Angela Milner menemui fosil spinosaurus yang hampir lengkap di satu kawasan batuan di Surrey, England. Fosil spinosaurus ini dikatakan hidup sekitar 129 hingga 125 juta tahun yang lalu. Fosil yang diberi nama Baryonyx walkeri ini menjadi petunjuk ciri fizikal spinosaurus untuk fosil-fosil yang ditemui di negara-negara lain seperti Sepanyol, Australia dan Thailand.

Antara ciri fizikal dinosaur ini ialah mempunyai teng.ko.rak persis seekor buaya, kuku di bahagian hadapan yang ta.j.am dan leher yang langsing dan panjang. Tetapi Baryonyx bukan satu-satunya spinosaurus yang dijumpai di situ. Ini kerana penemuan fosil-fosil lain seperti gigi menunjukkan terdapat kepelbagaian spesies dinosaur ini wujud di kawasan berkenaan.

Untuk menjawab misteri ini, Barker yang merupakan calon PhD dari Universiti Southampton menghubungi mentornya bernama Neil Gostling untuk kajian tesis kedoktorannya. Dalam tempoh beberapa tahun, beliau dan rakan-rakan penyelidiknya merasa pelik dengan ciri fizikal berbeza pada kedua-dua fosil. Apabila data kedua-dua fosil diterjemah dalam bentuk model komputer, kedua-dua fosil spinosaurus ini mewakili dua jenis spinosaurus yang berbeza. Dua fosil dari Isle of Wight ini mempunyai kaitan dengan Baryonyx dan sejenis spinosaurus yang ditemui di Niger iaitu Suchomimus.

Yang pasti, dua fosil ini tidak menjawab persoalan sama ada kedua-duanya saling bertindih antara satu sama lain dan kaitan dengan Baryonyx. Disebabkan kedua-dua fosil dijumpai di kawasan tebing tinggi yang terdedah, amat sukar untuk mengetahui lapisan batu mana yang menutup kedua-dua fosil. Anggaran terbaik yang diberi ialah 129 hingga 125 juta tahun lalu semasa era awal Cretaceous.

Kajian yang dijalankan Barker turut mendapati spinosaurus sebenarnya berasal dari hemisfera utara atau Eropah. Ini bermakna pada satu ketika, dinosaur berkenaan berkelana ke Afrika sebanyak dua kali. Gelombang pertama membawa kepada kewujudan Suchomimus di Niger. Sementara gelombang kedua pula membawa kepada kemunculan Spinosaurus dan keturunannya di Afrika Utara.

Cuma yang menimbulkan persoalan ialah ketiadaan fosil spinosaurus di Amerika Utara. Pada satu ketika semasa era pra-sejarah, Amerika Utara dan benua Asia bersambung sekaligus membolehkan pelbagai spesies dinosaur bergerak antara dua kawasan berkenaan. Dan Amerika Utara turut mempunyai habitat kegemarannya dengan lapisan pembentukan batu di Montana, Wyoming, Utah, Texas dan Maryland wujud dalam era sama dengan dinosaur berkenaan.

Mungkin ada yang membuat kesimpulan spinosaurus tidak wujud di situ. Tetapi bagi ahli paleontologi dari Universiti Maryland, Tom Holtz, tiada yang mustahil. Apa yang diperlukan ialah penemuan satu fosil spinosaurus termasuk tu.la.ng atau gigi.

Yang pasti, penemuan dua fosil spinosaurus ini menggembirakan komuniti Isle of Wight. Dengan kedua-duanya ditempatkan di Muzium Dinosaur Isle of Wight, ia berpotensi sebagai mercu tanda kebudayaan dan tarikan pelancong baru pulau berkenaan.

RUJUKAN

Greshko, Michael. (2021, 2 Oktober). Fierce ‘hell heron’ dinosaur puts new wrinkles in Spinosaurus origin story. National Geographic.

Gambar ilustrasi: Anthony Hutchings.


“If We Were To Di3, We Would Di3 Fight*ng” – Sarjan Dato Dr Awang Anak Rewang

NEGARA kita baharu keh*langan satu-satunya penerima Pingat George Cross di Malaysia iaitu Sarjan Dato’ Dr. Awang Anak Raweng pada tanggal 18 September 2020 yang lepas.  Figura lagenda kepahlawanan anak Iban dari Sarawak ini menghembuskan nafasnya yang terakhir di rumah anaknya di Sri Aman akibat sa*kit tua.

Mengenang jasanya yang tidak terhingga satu istiadat pengeb*mian Kerajaan Negeri Sarawak telah diberikan kepada Mendiang dan pada tanggal 21 September 2020, mendiang dikeb*mikan di Mak*m P*hlawan, Taman Budaya Kuching iaitu satu kawasan pem*kaman yang dikhaskan untuk perwira-perwira anak Sarawak.

Mungkin ramai generasi baru masih tidak mengenal siapakah Awang Anak Raweng kerana amat sedikit penceritaannya mengenai M*ndiang selama ke hari ini.  Cerita kep*hlawanan mendiang sebenarnya amat mengkagumkan kita semua kerana inilah individu yang berani melawan segerombolan k*munis seorang diri.

Apatahlagi kejadian itu berlaku nun jauh sebelum Negara Malaysia ditubuhkan iaitu ketika Sarawak mahupun Malaya masih lagi dibawah pemerintahan Koloni British.

Berdasarkan bukti dokumentasi ket*nteraan, Awang Anak Raweng merupakan salah seorang daripada 484 orang penjejak Iban yang berkhidmat sewaktu Darurat Malaya berlangsung.

Pada Disember 1950, Awang Anak Raweng telah memulakan perjalanannya ke Malaya dan mendapat latihan ket*nteraan dibawah kendalian T*ntera British. Usai tamat kursus ketenteraan, Awang telah diserapkan untuk menganggotai R*jimen Hutan Worcestershire dan Sherwood yang berpangkalan di Kluang, Johor.

Setahun berada di Johor banyak hutan-hutan di sekitar Johor yang sudah dijejakinya bersama rakan pasukannya.  Namun peristiwa s*rang hendap k*munis pada waktu pagi (sekitar jam 9.00 pagi) tanggal 27 Mei 1951 benar-benar menjadi saksi kejaguhan anak Iban Sarawak ini.

Berdasarkan penceritaan lisan M*ndiang sendiri di dalam satu akhbar sewaktu hidupnya menyatakan bahawa pada hari itu, beliau bersama 20 orang t*ntera pelbagai pangkat telah diarahkan untuk menjejaki k*munis di satu lokasi hutan di Kluang, Johor.  Tanpa mereka disedari segala gerakgeri mereka sebenarnya sudahpun diperhatikan oleh segerombolan k*munis dengan kekuatan 50 orang pada masa itu.

Keberadaan mereka yang berada di kawasan rendah dan k*munis pula berada di kawasan berbukit menyebabkan mereka menjadi sasaran mudah mvsuh.  S*rangan pertama daripada mvsuh telah menyebabkan tiga rakan seperjuangannya termasuk seorang pegawai berpangkat leftenan muda gvgur di medan peperangan.

Dengan amukan pelvru bertali arus daripada mvsuh menyebabkan platunnya mereka berusaha untuk mencari tempat persembunyian bagi membalas s*rangan. Sebahagian daripada mereka telah berundur untuk mendapatkan bantuan dan dikala itulah Awang ditinggalkan sendirian bersama-sama dengan yang c*dera.

Biar Awang telah berjaya mendapatkan lokasi persembunyian yang strategik untuk beliau berbalas t*mbakan namun tatkala melihat rakan-rakannya yang c*dera masih lagi boleh menjadi sasaran mudah mvsuh, Awang nekad keluar daripada lokasi persembunyiannya dan berjaya menarik seorang t*ntera bernama Private Griff Hughes.  Ketika hendak menyelamatkan rakannya itulah, Awang telah terkena t*mbakan mvsuh tepat ke bahagian pangkal paha dan lengan.

Melihat situasi yang genting itu dengan Private Griff sendiri ced*ra p*rah di kaki mana mungkin beliau mampu untuk bergerak terus dan dikala itulah dikatakan Griff meminta Awang meninggalkannya sendirian.

Namun rayuan daripada rakannya itu langsung tidak diperdulikan oleh Awang sebaliknya beliau terus nekad untuk mempertahankan rakan-rakannya yang c*dera biar berdepan dengan mvsuh seorang diri.

Dikala itulah menurut penceritaan lisannya menyatakan bahawa beliau berkata kepada Private Griff, “jika kita ditakdirkan m@ti, kita m@ti berjuang” (if we were to di*, we would di* fighting) yang menyebabkan rakannya tidak mampu lagi berkata apa-apa.

Bagi memastikan pihak musuh tidak mengetahui bahawa kekuatan platunnya  sebenarnya sudah kurang, Awang dengan kudrat yang ada telah berbalas t*mbakan sendirian dengan segerombolan mvsuh.

Kehabisan pelvru pada senapangnya tidak menjadi persoalan kerana beliau telah mengutip senapang-senapang dan b*m-b*m tangan daripada rakan yang m*ti dan c*dera p*rah untuk beliau gunakan sendiri.

Bayangkan beliau berp*rang seorang diri melawan mvsuh yang ramai bukan dalam jangkamasa lima atau 10 minit sebaliknya 40 minit. Mungkin pada fikiran mvsuh pada masa itu, platun Awang masih lagi ramai menyebabkan mereka berundur hanya selepas 40 minit.

Biar mvsuh sudah meninggalkan Awang bersama rakan-rakannya yang c*dera dan m*ti di medan pep*rangan namun Awang tetap tidak meninggalkan lokasi sebegitu sahaja.  Setelah enam jam menunggu dan beliau berkawal siaga seorang diri baharulah bantuan sampai ke lokasi Awang dan rakan-rakannya.

Atas keberanian dan kesetiaan Awang Anak Raweng pada tanggal 27 Mei 1951 di hutan Kluang, Johor inilah menyaksikan Awang dikurniakan oleh Ratu Elizabeth II dengan Pingat George Cross beberapa bulan selepas peristiwa itu pada usia Awang hanya 19 tahun.

Pingat George Cross adalah pingat terhormat tertinggi di dalam sejarah British yang dan ianya setaraf dengan Pingat Gagah Berani yang dikurniakan oleh Negara Malaysia sekarang.

Selain daripada PGC, Awang turut menerima  Queen Elizabeth II Coronation, Silver, Golden and Diamond Jubilee Medals.   Sepanjang beliau masih hidup, Awang telah beberapa diterbangkan ke London atas jemputan Istana Buckingham untuk menghadiri majlis reunion di sana.

Di pihak Negara Malaysia pula, Awang yang merupakan anak Iban kelahiran Nanga Skrang, Sri Aman, Sarawak menerima Pingat Jasa Malaysia dan Kerajaan Sarawak telah mengurniakan gelaran Dato’ pada tahun 2018 bagi mengenang jasanya yang tidak terhingga kepada Sarawak dan Negara Malaysia.

M*ndiang sebagai figura lagenda kepahlawanan penjejak Iban di zaman darurat Malaya telah dianugerahkan “The Honorary Master’s Degree In Strategic Studies” yang membawa gelaran Doktor Kehormat pada namanya oleh Universiti Pertahanan Malaysia pada tahun 2015.

Artikel ini diabadikan buat semua anak Malaysia untuk terus menghormati dan mengenang jasa-jasa prajurit kita baik semasa Malaysia belum dibentuk dan sekarang.  Nama M*ndiang Sarjan (B) Dato’ Dr. Awang Anak Raweng belum lagi tercatat di dalam buku sejarah Malaysia walau kisah kepahlawannya diakui dunia.  Lihatlah sahaja berita kem*tiannya menjadi tajuk utama berita di UK seperti UK Telegraph dan sebagainya.

Sebagai anak Sarawak dan rakyat Malaysia, penulis merasakan adalah perlu untuk kisah perjuangan M*ndiang diajar dan diketahui kepada semua anak bangsa kita.  Jasa dan budi Mendiang Awang Anak Raweng tiada taranya dan akan terus dikenang sepanjang zaman.

Rest In Peace, Sir.

-HB-

#kameksayangSarawakbah!

RUJUKAN:


Orang Melayu Pada Pandangan Inggeris

Di Malaysia, etnik Melayu merupakan kelompok masyarakat terbesar yang menetap di negara ini. Fakta yang tidak boleh dinafikan ialah kerana di sini merupakan tempat bermulanya ketamadunan Melayu itu sendiri. Maka tidak hairanlah mengapa mereka menjadi kelompok majoriti di Malaysia. Namun begitu, sejak abad ke-20, etnik majoriti ini sering diberikan tanggapan dan tafsiran yang salah oleh sesetengah pihak sehingga perkara ini telah menyebabkan ada sebahagian daripada pemimpin tempatan yang malu untuk mengaku mereka sebagai warganegara Malaysia!

Perkara sebegini tidak sepatutnya berlaku dan amatlah memalukan kerana ia diungkapkan oleh seorang pemimpin Melayu. Mungkin, hal ini disebabkan kerana kurangnya jati diri dan kecetekan ilmu berkaitan sejarah asal-usul Melayu, atau mungkin tindakannya itu disebabkan keinginan yang telah lama beliau pendamkan untuk melakukannya. Tiada siapa yang mampu menjawab dengan tepat kecuali si pelaku itu sendiri.

Perkara-perkara yang begitu negatif sebegini boleh dielakkan sekiranya kita kerap membaca dan menyelak helaian kajian yang dilakukan oleh sarjana tempatan mahupun sarjana luar, sudah pasti orang Melayu akan berbangsa dengan keturunan dan asal usul Melayu. Sarjana luar yang dimaksudkan ialah mereka yang terdiri daripada bekas pegawai British dan ilmuan dari Barat. Sememangnya perlu diakui bahawa telah sedemikian lama masyarakat dari luar terutamanya orang-orang Eropah telah mennemukan dan membentuk pandangan serta perspektif yang salah mengenai orang Melayu. Perkara ini diakui sendiri oleh A. Wright dan T.H. Reid (1912), katanya:

“Alangkah tidak adilnya pandangan ini yang telah dibuktikan secara menyolok oleh sejarah Melayu. orang-orang dari luar bangsa Timur yang mengenali orang Melayu dipaksa mengakui bahawa ia (orang Melayu) tidak senang memilih kerja kasar. Selera mereka terarah kepada permainan sabung ayam (yang sebenarnya bertentangan dengan kehidupan mereka yang sibuk bekerja.”

Pendapat dan gambaran yang salah tentang masyarakat Melayu akhirnya kembali dijernihkan pada abad ke-20 melalui beberapa karangan dan catatan yang dilakukan oleh sarjana Barat sendiri. Antara sarjana luar yang memberikan gambaran tentang masyarakat Melayu secara adil ialah bekas pegawai-pegawai Inggeris yang pernah berkhidmat di Tanah Melayu pada abad ke-19 dan abad ke-20. Menurut buku yang dikarang oleh mereka, terdapat catatan yang menceritakan tentang keperibadian tinggi dan nilai murni orang Melayu. Menurut F.A Swettenham (1955), beliau tidak mempercayai dakwaan yang menyatakan bahawa orang Melayu sebagai golongan yang khianat.

Baginya, orang Melayu ialah sekelompok masyarakat yang sangat berpegang kepada janji. Untuk menggambarkan keadaan berkenaan, Swettenham menceritakan bahawa walaupun orang Melayu mempunyai sifat suka berhutang dan meminjam wang, mereka akan melakukan apa jua pekerjaan untuk kepentingan pemberi wang sehingga dia menyelesaikan kewajipannya. Selain itu, beliau turut menyanggah sesetengah pendapat yang menyatakan orang Melayu sebagai bangsa pemalas dan tidak suka bekerja keras!. Melalui pemerhatiannya:

“Orang Melayu sangat bekerja keras terhadap sesuatu pekerjaan yang diminatinya, mereka akan menunjukkan keajaiban, dia akan bekerja kuat, bertahan dan berteguh (sehingga selesai sesuatu pekerjaan yang dilakukan.”

Berbeza dengan Swetthenham, Clifford pula menilai masyarakat Melayu sebagai manusia yang ringan tulang. Beliau menyatakan:

“Orang Melayu, sekiranya mereka menjalankan sesuatu pekerjaan, mereka akan benar-benar bekerja keras tanpa upah. Negeri-negeri Melayu merupakan suatu naluri keturunan yang diwarisi daripada datuk nenek moyangnya, yang mendorong dia mematuhi dengan senang hati kebiasaan ini, yang sehingga tidak ada syarat-syarat lain, dia akan mengizinkan dirinya sendiri melakukan kerja keras. Saya mendapati orang Melayu Pahang bekerja terus-menerus selama 60 jam tanpa rehat.”

Berdasarkan kepada gambaran yang diberikan oleh kedua-dua pegawai-sarjana British tersebut, kita dapat membayangkan bahawa tanggapan mengenai masyarakat Melayu oleh orang Barat sebelum abad ke-20 amat bercanggah sekali dengan kenyataan orang Barat yang menduduki Tanah Melayu kemudiannya. Mereka yang datang dan menetap di kawasan ini pada abad ke-20 telah memberikan dan membuka perspektif baharu masyarakat mengenai latarbelakang dan kehidupan sebenar orang Melayu. etnik ini mula dipandang tinggi dan disanjung dek kerana sikap dan tatasusilanya yang sangat berbudi pekerti itu.

Keadaan dan kenyataan yang dilemparkan oleh para pegawai British ini sudah tentu bukanlah untuk memberikan suatu perasaan “bangga diri” terhadap orang Melayu untuk terus merasa selesa dan dibuai angan-angan kosong. Sebaliknya kenyataan ini perlu dilihat dengan perasaan bangga kerana menjadi seorang Melayu, kerana bangga menjadi Melayu itulah yang meMelayukan bangsa ini di mata Inggeris. Menurut Sir Winstedt:

“Orang Melayu memiliki kebanggaan yang besar terhadap bangsanya- barangkali sebesar kemegahan agama Muhammadnya pada masa lalu…”

Oleh itu berbanggalah sekalian kamu menjadi Melayu, apa hendak dihairan dengan cakap-cakap kosong bahawa Melayu itu pemalas, suka berjudi dan sifat-sifat tercela yang lain yang cuba disesuaikan dengannya. Sedangkan Inggeris juga telah memandang tinggi kaum Melayu, mengapa tidak kita yang Melayu ini merasa begitu?.  Sedarkanlah mereka yang malu mengaku Melayu bahawa mereka hanyalah segelintir kelompok yang telah melupai asal usulnya, serulah supaya mereka pulang mengkaji keturunannya. Jika mereka tetap berdegil, ketahuilah kita barangkali sememangnya dia bukan berasal dari rumpun Melayu.

Rujukan:

F.A. Swettenham. 1955. British Malaya. London: Allen and Unwin.

Hugh Clifford. 1927. In Court and Kampong. London: The Richards Press.

Wright & T. H. Reid. 1912. The Malay Peninsular. London: Fisher Unwin.

Syed Hussen Alatas. 1987. Mitos Peribumi Malas. Kuala Lumpur: Dewan Bahasa dan Pustaka.


Penjelasan Sains Tentang Multiverse Tu Wujud

Dewasa ini banyak filem membawa konsep multiverse. Yang melucukannya, konsep ini sudah wujud sejak zaman Yunani Kuno lagi.

Seorang ahli falsafah bernama Chrysippus membentangkan idea yang mana dunia sudahpun kiamat… tetapi dicantum semula dalam bentuk kitaran merentasi masa (Sedacca, 2017).

Konsep multiverse diterangkan secara lebih lanjut saban zaman, sampai ke Dublin pada tahun 1952 apabila Erwin Schrodinger memberi syarahan tentang multiverse.

Persoalan sekarang, sejauh manakah kebenaran multiverse di sisi saintifik?

Kalangan saintis berbelah bahagi tentang hal ini. Brian Greene, Michio Kaku dan Stephen Hawking adalah antara saintis yang menyokong hipotesis multiverse.

Manakala Abraham Loeb, David Gross dan Paul Davies berlaku skeptikal terhadap hipotesis ini. Davies dalam temu bual bersama The New York Times berpendapat konsep multiverse tidak berlandaskan sains.

Sambil menyokong dan menolak, alam ini berterusan seperti biasa. Dan sampai hari ini tiada siapa berjaya jumpa sempadan Alam Semesta (universe). Ruangan angkasa terbentang begitu luas “bersempadan tetapi tanpa penghujung”.

Dan alam semesta ini pula sedang berkembang bagaikan getah yang ditarik.

Permasalahan sekarang, apa yang ada di sempadan alam semesta? Macam mana pula sempadan itu tidak dianggap penghujung?

Dan di luar sempadan itu, apakah hanya ruangan gelap gelita tanpa sebarang cahaya daripada Letupan Besar (Big Bang)? Ataupun ada alam semesta khas di luar alam semesta ini?

Kewujudan alam semesta kedua akan menakwilkan semula unsur ketuhanan di Bumi ini.

Terutamanya bagi umat Islam, definisi “Allah Maha Besar” akan membawa maksud lebih dalam… jauh lebih dalam berbanding apa yang difahami sekarang.

Sisi Saintifik Tentang Multiverse

Konsep multiverse kelihatan janggal. Tetapi hakikatnya, ia mudah difahami. Bumi misalnya tidak mempunyai tempat khas. Orbitnya hanyalah landasan.

Setiap saat yang berlalu – Bumi sebenarnya berada di tempat berbeza dan takkan mungkin kembali ke tempat sama. Ini adalah kerana Bumi mengelilingi Matahari yang mengelilingi Pusat Galaksi.

Manakala Galaksi Bima Sakti pula bergerak dengan kelajuan 600 kilometer sesaat (Lichtenberg, 2007).

Tiada apa di alam angkasa terletak pada tempat yang sama. Semuanya bergerak.

Skop alam membesar daripada planet, sistem suria, galaksi, gugusan kecil tempatan (Local Group), gugusan besar tempatan (Virgo Supercluster) dan akhirnya gugusan agung Laniakea.

Jika semua bergerak, maka alam semesta wajib bergerak. Maka di sini timbul persoalan baru: planet ada banyak; bintang ada banyak; galaksi pun banyak… apa yang pelik sangat jika alam semesta ada banyak (Siegel, 2019)?

Buat masa sekarang, alam semesta semasa masih belum habis dicerap. Wujud konsep “unobservable Universe” yang mana kedudukan semua benda terlalu jauh daripada capaian teknologi manusia.

Namun ada sesuatu yang berjaya dicerap teknologi sekarang. Nun jauh di tebing “observable Universe”, saintis nampak dengan jelas sisa-sisa kosmik (Cosmic Microwave Background). Sisa-sisa ini adalah serdak daripada ledakan Big Bang, iaitu ketika alam semesta ini bermula 13.8 bilion tahun lalu.

Cuba faham satu benda: Big Bang meledak 13.8 bilion tahun lalu. Serdaknya berada di tebing observable Universe. Masalah sekarang, apa yang ada pada unobservable Universe?

Penjelasan ini memberi gambaran bahawa alam semesta ini sedang mengembang macam getah, yang mana serdak-serdak ini menarik laluan alam semesta. Ini menimbulkan perspektif baharu, seolah-olah Big Bang “masih berlaku” sekarang ini.

Sememangnya penjelasan bukan bukti kewujudan multiverse. Perkara ini sendiri masih sebuah konsep, takkan mungkin dapat dibuktikan pun.

Namun ruangan kosong ini menimbulkan terlalu banyak tanda tanya. Alam Semesta pula bukan berbentuk sfera atau rata.

Ia seolah-olah tiada bentuk, sesuatu tempat yang berlalu pergi takkan kembali. Ruangan kosong ini pula menggambarkan destinasi alam semesta. Jadi persoalannya, apa yang ada di luar ruangan kosong ini?

RUJUKAN:

Lichtenberg, D. (2007). The Universe and the Atom. World Scientific. Halaman 283.

Sedacca, M. (2017). The Multiverse Is An Ancient Idea. Nautilus.

Siegel, E. (2019, Mac 15). This is why the Multiverse must exist. Forbes.


Kisah Katedral Dijadikan Masjid Untuk Armada Hayreddin Barbarossa

Riviera Perancis adalah lokasi yang bagus untuk menikmati musim sejuk. Walaupun terdapat tempat-tempat yang lebih hangat di seluruh dunia, cuaca itu mungkin merupakan hal terakhir yang berada dalam fikiran Laksamana Besar Uthmaniyyah, Hayreddin Barbarossa ketika dia memutuskan bahawa Toulon akan menjadi tempat berlabuh yang baik ketika musim sejuk untuk armadanya pada tahun 1543 dan 1544.

Raja Perancis ketika itu, Raja Francis I bersetuju untuk menunaikan apa sahaja hasrat laksamana rakan dan sekutunya, Empayar Uthmaniyyah.

Peristiwa bencana dan malapetaka di Eropah yang mendorong kepada peristiwa yang berlaku sekali dalam satu milenium ini adalah cukup sukar untuk dibayangkan.

Perkahwinan, perpecahan, pelanggaran perjanjian, anak-anak luar nikah, per4ng, keamanan, pampasan tebusan, penjar4han, jenayah rog0l, ini semua adalah landskap tipikal yang tidak berkesudahan di Renaisans Eropah di mana semua orang bergelut merebut kekayaan, kekuasaan dan kelangsungan hidup.

Sultan Süleyman Qanuni berhadapan dengan keperluan untuk terus menyeimbangkan pelbagai kuasa di Eropah supaya baginda dapat meneruskan kemaraannya ke Balkan dan melawan sebarang ser4ngan dari Empayar Parsi Safavid Empayar di Timur.

Di Barat, musuh Uthmaniyyah pada pertengahan abad ke-16 adalah Venice, Inggeris, Perancis dan yang paling penting, Empayar Rom Suci, termasuk Sepanyol, tetapi tidak semestinya turutannya kekal begitu.

Maka Sultan Süleyman haruslah melaksanakan satu dasar untuk memastikan bahawa kuasa-kuasa ini tidak menemui apa-apa masalah yang boleh dijadikan punca untuk menyer4ngnya.

PERJANJIAN DAMAI DIMETERAI

Pada tahun 1540, Venetia dan Uthmaniyyah menandatangani perjanjian damai yang menghentikan sebarang ser4ngan dan sekatan terhadap tenter4 Uthmaniyyah yang melakukan kemaraan ke Balkan dan armada Uthmaniyyah di Lautan Mediterranean.

Perjanjian itu menamatkan per4ng selama tiga tahun dan ia menjadikan pasukan armada Uthmaniyyah tidak lagi tandingan di timur Mediterranean dan mendominasi keseluruhannya. Genoa bukan lagi satu ancaman buat Uthmaniyyah kecuali jika ia bersekutu dengan Venice.

Sepanjang kehidupannya, raja Perancis adalah saingan ketat kepada raja Habsburg, Charles V yang memerintah Austria-Hungary serta Sepanyol. Dia lebih cenderung untuk memer4ngi Charles melalui cara menukarkan takhta Raja dan bukan konflik secara langsung.

Francis I menjadi penguasa Eropah yang pertama menormalisasikan dan menikmati hubungan yang amat baik dengan Empayar Uthmaniyyah apabila perjanjian yang melibatkan nilai-nilai komersial yang dikehendaki telah dimeterai pada tahun 1536 antara Perancis dan Uthmaniyyah.

Perjanjian di antara Uthmaniyyah dengan Venice dan Perancis adalah demi kemakmuran kedua-dua penandatangan kemudiannya, tetapi lebih dari satu moralis (golongan liberal Kristian) Kristian mengecam perjanjian ini sebagai pakatan orang kafir.

Bagi pihak Uthmaniyyah, ini bermakna tiada sebarang ancaman maritim terhadap Empayar mereka bahkan mereka menyedari bahawa angkatan laut Perancis tidak pernah menjadi ancaman dan akan bergantung kepada mereka jika berlaku sebarang pertempvran laut di Mediterranean.

Pada tahun 1543, Raja Perancis, Francis I telah menghantar jemputan kepada Sultan Süleyman Qanuni supaya Laksamana Besar Uthmaniyyah, Hayreddin Barbarossa dihantar untuk membantu Perancis dalam perjuangan mereka menentang Raja Austria Charles V.

Maka belayarlah Barbarossa ke pantai Itali dengan 100 buah kapal galai dan menawan Reggio sebelum beralih ke utara sepanjang pantai barat  Itali. Kisah romantis telah lahir dari peristiwa ini, walau bagaimana pun tiada sesiapa mengetahui kesahihannya.

Dikatakan bahawa anak perempuan seorang gabenor, berusia 18 tahun adalah turut dijadikan para tawanan. Barbarossa, yang sudah berusia 60-an, setelah melihat kecantikannya, beliau terus jatuh cinta dan menikahinya. Jadi sebagai balasan, dia membebaskan ibu bapa gadis itu.

PENAWANAN NICE

Barbarossa kemudiannya meneruskan pelayaran di sepanjang pantai Itali, kemudian berhenti dan berlabuh untuk mengepung kubu di Gaeta (antara Naples dan Rom), yang berjaya ditawannya sebelum mengadakan pertemuan dengan armada Perancis di Marseilles.

Apa jua benda yang dijanjikan kepada armada Turki Barbarossa dijangka sepatutnya diperolehi di Marseilles, tetapi Perancis gagal memenuhi kesepakatan mereka. Laksamana Barbarossa naik marah dan mahu mengajar orang-orang Perancis kerana peruntukan untuk armadanya gagal disediakan dan pelbagai bekalan lain belum kunjung tiba. Dia membuat aduan kepada pegawai Perancis yang segera menyelesaikan masalah nya.

Raja Francis I kemudian meminta Barbarossa membantu Perancis menawan Nice, yang pada masa itu berada di bawah kawalan Sepanyol, dan dia bersetuju. Malangnya Barbarossa kecewa bila melihat tenter4 Perancis dan armada Perancis sendiri tidak sempat melakukan persiapan lalu mendorong Barbarossa berkata,

“Tenter4 jenis apa ini – yang hanya tahu memenuhkan kapal mereka dengan tong arak dan terlupa membawa serbuk (senjata) mereka.”

Duta Perancis ke Venice, Blaise de Monluc, memuji pasukan Turki pada tahun berikutnya sebagai profesional dan jauh lebih berkuasa berbanding mana-mana kuasa Eropah.

Nice berjaya ditaklvk pasukan gabungan kerana armada Turki berjaya membuka laluan di tembok kota supaya pasukan Perancis dapat memasuki kota. Kota Nice kemudian dijar4h habis-habisan dan menurut catatan sejarah Sepanyol, pihak yang melakukan kez4liman ini adalah Perancis walaupun gabenor kota telah secara rasmi menyerah kalah. Barbarossa dan orang-orangnya telah dipersalahkan untuk kejadian ini tetapi mereka dari awal lagi telah berundur ke Villefranche di mana mereka berlabuh sebelum itu.

Pada Oktober 1543 Barbarossa melabuhkan armadanya di Toulon untuk musim sejuk. Kota ini sudah dijadikan sebagai pelabuhan untuk armada Perancis, maka titah Francis I tentang bagaimana orang Turki akan disambut adalah jelas seperti berikut.

“Tempatkan lah Tuan Barbarossa yang dikirim kepada Raja oleh bangsa Turk yang agung, dengan Tenter4 Turki dan para laksamana besar seramai 30.000 orang pejuang semasa musim dingin ini di kota dan pelabuhan Toulon … untuk penginapan tenter4 tersebut serta kesejahteraan seluruh pantai ini, tidak lah sesuai untuk penduduk Toulon berada di sini dan bercampur dengan bangsa Turki, kerana bimbang akan kesukaran yang mungkin timbul.”

KATEDRAL KATOLIK MENJADI GEREJA

Satu-satunya pihak yang tinggal di Toulon adalah ketua-ketua isi rumah. Ganti rugi untuk penduduk adalah dalam bentuk pengurangan cukai selama sepuluh tahun. Para kru armada Uthmaniyyah telah ditempatkan di pelbagai rumah dan diperintahkan untuk mengekalkan disiplin yang ketat. Walaupun ada kemungkinan boleh berlaku insiden, namun tiada apa-apa yang dilaporkan.

Sebuah katedral yang berfungsi sebagai gereja Roman Katolik abad ke-11 yang megah di Toulon telah diubah menjadi masjid selama enam bulan armada Uthmaniyyah terletak di pelabuhan.  Sekiranya berlaku sebarang kerosakan, tidak ada rekod mengenainya.

Kadang kala penulis tertanya-tanya, apa agaknya yang dirasakan orang-orang Perancis yang dikekalkan untuk tinggal bersama-sama tenter4 Uthmaniyyah pada waktu itu setelah mendengar panggilan untuk solat lima kali sehari.

Gereja tersebut dikenali sebagai Gereja Toulon, atau Cathédrale Notre Dame de la Seds de Toulon. Ia terletak di Toulon, Perancis,

Orang-orang Uthmaniyyah tidak duduk bersenang lenang semasa ditempatkan di Toulon. Kesempatan itu diambil untuk membaik pulih kapal-kapal mereka dan menyer4ng beberapa buah desa Itali dan Sepanyol di sepanjang pantai untuk menimbulkan kerosakan yang lebih besar terhadap wilayah jajahan Austria.

Sepanjang musim sejuk itu, tenter4 Uthmaniyyah di bawah Barbarossa menggunakan Toulon sebagai pangkalan untuk menyer4ng pantai Sepanyol dan Itali. Kebiasaannya ser4ngan dikepalai oleh Laksamana Saleh Reis. Mereka menyer4ng dan membedil Barcelona di Sepanyol, Sanremo, Borghetto Santo Spirito, Ceriale di Republik Genoa, dan menundukkan ser4ngan angkatan laut Italo-Sepanyol.

Apabila musim bunga datang lapan bulan kemudian, Barbarossa memutuskan untuk kembali ke Istanbul, tetapi tidak, tidak sebelum dia menerima sejumlah wang yang dijanjikan dari raja Perancis untuk perkhidmatannya.

Beberapa sumber mencadangkan bahawa ini adalah rasuah, tetapi itu tidak mungkin kerana Raja Perancis harus memenuhi kewajipannya kerana walaupun sebagai sekutu, dia menggunakan hampir sepenuhnya perkhidmatan pasukan Uthmaniyyah untuk operasi-operasi pesisir pantai. Ia termasuk dengan sumber bekalan awal.

Wang itu diterima tetapi peruntukan dan bekalan perjalanan yang dijanjikan kepadanya tidak dapat dipenuhi. Maka Barbarossa mengarahkan orang-orangnya untuk merampas lima buah kapal yang berlabuh di Teluk Toulon dan menggeledah kapal untuk mendapatkan bekalan makanan yang diperlukannya.

Semasa dia berlayar pulang ke Istanbul dari Toulon, dia sempat meninggalkan banyak kerosakan di desa-desa sekitar pesisir pantai Itali, lima buah kapal per4ng Perancis menemani armadanya. Mereka berpisah membawa arah masing-masing dan Barbarossa kembali ke Istanbul dengan disambut sebagai pahlawan.


Amaterasu – Dewi Matahari Nenek-Moyang Kerabat Diraja Jepun

Amaterasu merupakan dewi utama dalam kepercayaan Shinto. Walaupun secara umum dianggap sebagai dewi matahari, Amaterasu juga dipercayai memerintah Takama no Hara (Dataran Tinggi Kayangan) yang merupakan alam bagi kami. Dewi ini juga dikenali sebagai dewi yang melahirkan susur-galur maharaja-maharaja Jepun.Monarki Jepun dianggap sebagai monarki turun-temurun yang paling tua di dunia, dengan permulaannya adalah seawal kurun ke-7 Sebelum Masehi. Seperti monarki-monarki purba yang lain, Maharaja-Maharaja Jepun mengaitkan jalur keturunan mereka dengan unsur dewata.Menurut kepercayaan Shinto, Amaterasu merupakan anak perempuan kepada Izanagi dan Izanami, dua dewata awal yang dipercayai bertanggungjawab mencipta kepulauan Jepun. Amaterasu dilahirkan semasa bapanya, Izanagi meloloskan diri dari Alam Kematian sejurus kegagalannya dalam menyelamatkan isterinya yang sudah mati. Ketika berada di Sungai Woto, Izanagi melakukan ritual penyucian untuk membersihkan diri. Tepat ketika dewa itu membasuh mata kirinya, Amaterasu pun lahir.

AMATERASU BERKURUNG DI DALAM GUATerdapat sejumlah mitos yang memerihalkan Amaterasu. Mungkin mitos yang paling masyhur adalah kisah di mana beliau mengurung diri di dalam sebuah gua selepas berkonflik dengan adiknya, Susanoo si dewa laut dan ribut. Dikisahkan bahawa Susanoo menimpakan kehuru-haraan ke atas bumi dengan menghancurkan sawah-sawah padi, mencabut pokok-pokok dan bahkan meruntuhkan bangunan-bangunan suci. Kesabaran Amaterasu mencapai hadnya apabila adiknya itu memecahkan bumbung dewan tempat dewi itu beristirehat sambil menyaksikan dewa-dewa lain yang sedang menenun jubah kayangan. Dalam kejadian itu, Susanoo melemparkan jasad kuda besar yang kulitnya telah disiat sehingga mengakibatkan ramai yang tercedera dan ada pula yang terkorban.

Susulan daripada kejadian itu, Amaterasu mengambil keputusan untuk berkurung di dalam sebuah gua yang terletak di tengah-tengah dunia, dikenali sebagai Ama-no-Iwato (Gua Batu) dan enggan keluar. Akibatnya, dunia pun dihumban ke dalam kegelapan total. Dewata-dewata lain (yang jumlah keseluruhannya adalah 800) memohon supaya dewi matahari itu keluar dari gua, namun permintaan tersebut tidak diendahkan.Namun akhirnya, menerusi berubah menerusi satu helah yang membuatkan si dewa itu menyangka bahawa mereka telah menemukan seseorang/sesuatu yang boleh menggantikan peranannya sebagai penyuluh cahaya buat dunia, para dewa berjaya mempengaruhi Amaterasu untuk keluar daripada gua berkenaan.Sebaik sahaja Amaterasu membuka sedikit pintu gua untuk melihat apa yang sedang berlaku, langsung sahaja para dewa mendapatkan beliau dan membawanya keluar, lalu dihalang daripada memasuki gua semula.

KERABAT-KERABAT AMATERASU

Amaterasu mempunyai seorang cucu bernama Ninigi-no-Mikoto yang menjadi pemerintah dunia daratan memandangkan bapanya, Ama-no-Oshiho-mimi enggan mengambil peranan tersebut ketika ditawarkan oleh Amaterasu. Amaterasu memberikan tiga hadiah magis kepada cucunya itu untuk membantunya. Hadiah tersebut adalah Yasakani – sebentuk permata atau mutiara, Yata – sebingkai cermin, dan Kusanagi – sebilah pedang. Barang-barang ini kemudiannya menjadi regalia atau alat kebesaran Maharaja-Maharaja Jepun.Cicit Ninigi, iaitu Jimmu menjadi Maharaja Jepun yang pertama pada tahun 660SM. Dalam erti kata lain, maharaja-maharaja Jepun mempunyai jalur-keturunan yang sampai kepada Dewi Amaterasu. Dalam sepanjang sejarah Jepun, maharaja-maharaja mereka dianggap memiliki ciri kedewataan. Walau bagaimanapun, anggapan tersebut tidaklah bermaksud bahawa mereka itu adalah makhluk luar biasa.Sebaliknya, ia membawa pengertian bahawa maharaja bertanggungjawab untuk melakukan ritual-ritual tertentu demi memastikan pemerintahannya dilindungi dan dikurniakan keharmonian. Tambahan lagi, maharaja Jepun menyandang kuasa politik yang kecil dalam kebanyakan tempoh sejarah mereka sehinggalah berlakunya Revolusi Meiji.

Berikutan kekalahan Jepun di tangan Tentera Persekutuan dalam Perang Dunia Kedua, Maharaja Hirohito dipaksa untuk menggugurkan daulat yang memiliki kaitan dengan jalur kedewataannya itu. Namun menurut para revisionist, status tersebut sama sekali tidak berubah – ia hanyalah satu propaganda yang dilancarkan oleh pihak yang menang dalam cubaan untuk mencantas hubungan baik antara Maharaja dan rakyat Jepun. Apapun, sehingga ke hari ini masih terdapat sebilangan rakyat Jepun yang memuliakan (menyembah) maharaja mereka – di kala sebahagian yang lain pula beranggapan bahawa Maharaja sudah tidak mempunyai sebarang fungsi lagi di zaman moden.

DIOLAH DAN DITERJEMAHKAN DARI:

Wu Mingren. (30 Oktober 2017). Solar Goddess Amaterasu, Divine Ancestor of the Japanese Imperial Family. Ancient Origins. https://www.ancient-origins.net/myths-legends-asia/solar-goddess-amaterasu-divine-ancestor-japanese-imperial-family-009054


Bila Kritikan Jadi Peribadi

Kritikan atau teguran bukanlah sesuatu asing dalam kehidupan kita. Adakala teguran tersebut bersifat pedas tahap cili padi, adakalanya ia bersifat makan dalam. Namun, ada sesetengah daripada kita merasakan teguran atau kritikan yang dikeluarkan tidak beradab sehingga ke tahap ianya tidak lagi berkesan dalam memperbetulkan kesalahan. Beza pendapat dianggap tidak beradab, lontar pendapat atau bertanyakan soalan dianggap tidak beradab. Pendek kata, ‘adab’ yang digunakan ini mematikan sebarang usaha untuk mencari kebenaran dan membenarkan kesilapan orang lain. Ini sesuatu yang harus dibetulkan!

Tidak salah bagi kita untuk menegur atau mengkritik sesuatu yang kita rasakan salah dan perlu diperbetulkan. Syaratnya sekiranya ia dalam ruang lingkup umum, maka teguran atau kritikan bersifat objektif, adil, tidak bias dan tidak menyerang keperibadian mana-mana individu, maka ia tidak salah untuk melakukannya. Tak kira sama ada perkara tersebut bersifat propaganda, program, statistik atau cadangan yang diutarakan, pastikan apa-apa teguran atau kritikan dalam ruang lingkup perkara tersebut. Yang jadi salah bila mana individu atau organisasi yang mengkritik kadangkala bersifat bias dan memfokuskan kepada serangan peribadi, sangat memualkan sehingga ke tahap orang enggan menerima atau tidak mengendahkan apa yang dinyatakan kepadanya. Dan ini bukan sesuatu yang asing jika anda mengetahui permainan politik sama ada di peringkat nasional atau di peringkat organisasi sama ada parti politik, pengurusan syarikat atau persatuan.

Lain sekiranya anda hendak mengkritik seseorang atau sesebuah organisasi. Bila mana anda merasakan kritikan atau teguran yang dibuat ada kena-mengena dengan peribadi seseorang atau sesebuah organisasi, maka gunakan saluran aduan yang telah dinyatakan atau buat di tempat tersorok bagi menjaga aib dan maruah individu atau organisasi tersebut. Namun, sesetengah orang lebih suka menyiarkan kain kotor seseorang atau organisasi di khalayak sama ada melalui siaran media atau viral kerana berpandangan ini jauh lebih berkesan dalam menegur atau mengkritik. Bukan itu saja, ada yang cuba menjustifikasikan tindakan tersebut menulis hashtag bersifat keagamaan seperti #DoneDakwah dan #DoneTarbiyah. Ini bukan caranya kerana bila mana anda berbuat sedemikian, sudahlah anda tidak malu bercerita aib seseorang atau organisasi tetapi anda juga menconteng arang pada agama pada masa sama. Kesudahannya, tidakkah anda rasa orang memandang serong pada agama gara-gara tindakan bersifat keanakan-anakan ini?

Jika anda rasa kurang yakin dengan saluran aduan yang ditawarkan, sama ada pertama, anda langsung tidak tahu atau kedua, anda memang sengaja cari penyakit. Ketahuilah, semua orang mahukan maklum balas sama ada bersifat positif atau negatif bagi mereka memperbaiki perkhidmatan atau menambahbaik keperibadian mereka jadi lebih baik pada masa akan datang. Saya teringat kisah seorang kawan yang tertanya-tanya tentang keberkesanan aplikasi aduan Kementerian Perdagangan Dalam Negeri, Koperasi dan Kepenggunaan (KPDNKK) lalu sengaja membuat laporan untuk menguji keberkesanannya. Tak lama selepas itu, dia dihubungi seorang pegawai KPDNKK untuk bertanya tentang kesahihan laporan tersebut, dia menceritakan tujuan sebenar laporan untuk menguji keberkesanan aplikasi tersebut.

Pegawai itu menasihatkan kawan saya itu untuk tidak mengulangi perbuatan tersebut dan bagi setiap laporan yang dibuat, pihak kementerian akan berusaha memberi maklum balas secepat mungkin berkenaan laporan yang dibuat. Ini menunjukkan bahawa saluran yang disediakan sememangnya berkesan tetapi kerana sikap kita yang lebih suka mengambil tahu perkara remeh-temeh seperti perkahwinan artis, pergolakan parti politik atau video viral, perkara sebegini seolah-olah dilupakan saja.

Bila kita berbicara soal adab dalam perkara ini, saya sudah bicarakannya secara panjang lebar dalam artikel sebelumnya. Tetapi kali ini, saya ingin fokus kepada aspek adil kerana ia seolah-olah dipinggirkan berkenaan soal ini. Dalam soal mengkritik atau menegur, fokus kita sentiasa melencong dari tujuan asalnya. Kita bersikap bias pada orang yang ditegur sama ada dari segi warna kulit, agama atau fahaman politik dan teguran itu hanyalah mukadimah pada tuduhan atau serangan peribadi yang menjadi isi utama ucapan atau kenyataan kita. Kita enggan bersikap objektif pada perkara yang ingin ditegur kerana itu hanyalah kuda Trojan untuk menyerang dan merosakkan kredibiliti seseorang. Cukup-cukuplah dengan sikap buruk yang memualkan ini. Jika anda benar-benar ikhlas untuk menegur atau mengkritik dan tujuannya memang untuk menambahbaik perkhidmatan, dasar atau kualiti pengurusan, maka buanglah sikap kotor ini jauh-jauh. Lihat dasar atau aduan yang ditimbulkan secara objektif, kaji apa punca yang membawa kepada perkara tersebut dan cadangkan apa penambahbaikan yang bersesuaian untuk menambahbaik perkhidmatan, dasar atau kualiti pengurusan.

Kita terlalu fokus kepada aib tetapi tidak pernah mahu memikirkan cara menjadikan seseorang itu jadi lebih baik. Mungkin kerana kita terlalu syok membuka aib orang tetapi tidak pernah memikirkan aib sendiri. Kita lupa akan hadis ini, “Barangsiapa yang menutup aib seorang Muslim, maka Allah akan menutup aibnya di dunia dan akhirat.” (Riwayat Muslim). Kalau orang yang dikritik atau ditegur itu memang dikenali atas perbuatan jahatnya, maka itu tidaklah dianggap sebagai membuka aib kerana bila didedahkan perbuatannya, orang akan menjauhi individu tersebut. Yang jadi masalah bila aib orang sudahlah didedahkan secara terbuka tetapi dijaja secara meluas hingga merosakkan individu itu seterusnya. Rasulullah s.a.w memberi amaran kepada orang sebegini, “Wahai orang yang beriman dengan lisan tetapi tidak beriman dengan hatinya. Janganlah kamu mengumpat kaum Muslimin dan jangan pula kamu mengintip aib mereka. Barangsiapa yang mengintip aib mereka, Allah akan mengintip aibnya dan sesiapa yang diintip aibnya oleh Allah s.w.t, maka Dia akan mendedahkan aibnya meskipun dirahsiakan dalam lubang kenderaannya.” (Riwayat Tirmizi)

Orang yang mengatakan adab satu halangan bagi kita bersikap kritikal patut telan balik kenyataan tersebut. Adab bagi saya ialah sempadan dan panduan yang diberi Rasulullah s.a.w, para sahabat dan salafus soleh untuk mengelakkan kita tersasar jauh dari tujuan kita. Dan bukankah adab itu ialah pakaian untuk iman kita. Tak perlu lihat jauh, lihat hadis baginda berkaitan menegur dengan tangan, lisan dan hati. Walaupun hadis ini lebih menjurus kepada soal amar makruf nahi mungkar (mengajak kepada kebaikan dan mencegah keburukan) tetapi ia sangat sesuai dengan kritikan atau teguran hari ini.

Jika anda ada kuasa sebagai ketua unit, pengurus, pengerusi, ketua pegawai eksekutif (CEO), ayah, ibu, imam, agamawan, pihak berkuasa dan seumpamanya, maka gunakan kuasa yang di tangan anda untuk menangani krisis atau masalah di tempat kerja. Ini kerana kuasa tersebut ialah satu amanah yang diberi kepada anda. Mahukah anda ditanya pada hari akhirat mengapa anda tidak menggunakan kuasa yang ada untuk menangani masalah yang berlaku di tempat anda? Jika anda merasakan kuasa yang digunakan tidak mencukupi atau terbatas, maka lisan ialah saluran kedua yang boleh digunakan. Anda boleh saja memberi nasihat, teguran atau kritikan secara berhemah dan objektif bagi memastikan mesej positif sampai kepada orang yang ditegur tanpa mengaibkan dirinya. Bila itu tak jalan, barulah boleh membenci dengan hati. Selagi mana dua saluran tersebut ada, usah putus asa menggunakannya. Kalau memang tak boleh jalan, maka barulah pilih yang ketiga iaitu membenci dengan hati.

Bila hendak menegur orang jahil, salah satu kesukaran yang dihadapi ialah keengganan pihak satu lagi menerima teguran atau kritikan yang diberi walaupun apa yang dinyatakan itu fakta dan disokong dengan bukti kukuh. Ada masa, si penegur atau pengkritik sengaja menjolok sarang tebuan dengan niat menunjukkan dirinya lebih cerdik bila berdebat dengan orang sebegini. Buanglah sikap sebegini sebab ini antara ciri penuntut ilmu yang ditolak iaitu belajar semata-mata nak berdebat dengan orang jahil. Jika hendak menegur mereka, cukup setakat nyatakan kesalahan mereka dan tunjukkan sekali dalil yang menyokong teguran atau kritikan yang dilemparkan. Orang jahil hanya akan ubah pandangan atau terima teguran bila mana mereka percaya dengan mata kepala mereka sendiri. Ikutlah teladan Imam as-Syafie rahimahullah bila berhadapan dengan kelompok sebegini. Dalam kitab Diwan Imam as-Syafie, beliau berkata, “Orang jahil berbicara kepadaku dengan keburukan. Aku enggan menjawabnya. Kejahilannya semakin bertambah dan kesabaranku semakin bertambah seperti kayu gaharu yang dibakar, semakin kuat bau wanginya.” Beliau turut berkata, “Sikap diam terhadap orang jahil ialah satu kemuliaan. Begitu juga sikap diam untuk menjaga kehormatan ialah satu kebaikan.”

Kritikan dan teguran boleh saja jadi senjata ampuh untuk memperbaiki aspek keperibadian manusia. Jika tidak, mengapa antara wasiat Rasulullah s.a.w kepada Abu Zar al-Ghifari r.a agar bercakap benar walaupun pahit? Dan siapa tidak akan lupa sabda baginda bahawasanya salah satu bentuk jihad ialah memberi teguran kepada pemerintah yang zalim. Sekiranya ia dibuat dengan cara yang betul, adil dan tidak mengaibkan orang lain, maka ia satu senjata yang bisa menumbangkan tirani dan meruntuhkan ego manusia itu sendiri. Namun, jika kritikan atau teguran yang dilemparkan hanya bersifat keduniaan dan bukan atas dasar menjurus kepada kebenaran, makanya teguran atau kritikan tidak memberi sebarang kesan positif seperti yang kita mahukan tetapi sebaliknya, menambah api dendam dan kebencian dalam diri. Pada ketika itu, siapa yang patut dipersalahkan? Tepuk dada, tanya iman kita.

Sumber:

1. Somantri, Agus Sontasa. (2016). Hidupkan Sunnah, Matikan Bidaah. https://agussantosa39.wordpress.com/2016/08/18/sikap-imam-syafii-menghadapi-orang-bodoh/

2. Mutazahhid, Abdullah. (2013). Mencegah Kemungkaran Adalah Fardu. https://abdullahmutazahhid.wordpress.com/2013/04/07/mencegah-kemungkaran-adalah-fardhu/

3. Marbawi, Muhammad. (2017). Beriman Blog. Keutamaan Menuntut Ilmu Dalam Islam. http://berimanblog.blogspot.my/2017/06/keutamaaan-menuntut-ilmu-dalam-islam.html

4. Sunnah.com. The Hadith of Prophet Muhammad s.a.w at your fingetips.

5. M. Saad, H. Zulhamdi. (2012). Ikatan Da’i Indonesia. Menutup Aib Diri Sendiri dan Orang Lain. http://www.ikadi.or.id/index.php?option=com_content&view=article&id=746&catid=41&Itemid=72


Apa Beza Fake Rich Dan Real Rich?

Menjadi kaya adalah idaman hampir setiap orang kerana kita dapat membeli pelbagai barangan dan membantu orang lain untuk terus hidup. Apa yang menjadi masalah adalah ramai beranggapan kejayaan itu diukur dari aspek kekayaan. Kalau tidak percaya, cuba buka media sosial dan nilailah sendiri. Anda boleh lihat seseorang yang mampu beli Honda Ketam second hand recon dianggap sudah berjaya.

Mentaliti beginilah yang banyak lahirkan fake rich sehingga masyarakat terpengaruh untuk jadi seperti mereka. Sampai satu tahap ada yang kata, tidak belajar pandai-pandai pun masih lagi boleh kaya. Sifat ini sangat bertentangan dengan real rich.

Jadi apa beza antara fake rich dan real rich?

Kalau ada perasan, kebanyakan ponder-ponder yang wujud di Malaysia ini gemar tayang segala harta benda mereka kepada seluruh dunia. Manakala golongan-golongan seperti Tan Sri Mokhtar Al-Bukhary dan Robert Kuok, kita tidak pernah tahu aset apa yang mereka ada.

Kepada ada perbezaan pula, padahal semuanya orang kaya. Jawapannya adalah fake rich memerlukan pengiktirafan masyarakat untuk menjadikan mereka kaya. Anda boleh lihat sendiri lambakan golongan ini di media sosial. Malah ada yang gunakan duit dan emas palsu demi justifikasi masyarakat terhadap kekayaan mereka.

Real rich pula tidak perlukan pengiktirafan daripada masyarakat kerana itu tidak memberi kesan kepada mereka. Orang tahu atau tidak tahu, mereka tetap jadi kaya.

Golongan real rich sentiasa beranggapan berbelanja secara berlebihan adalah membazir. Hal ini kerana lebih baik mereka gunakan duit itu untuk tujuan pelaburan. Sebagai contoh, Warren Buffett yang menjadi antara manusia paling kaya di dunia masih lagi berjimat cermat dalam membeli makanan. Malah setia menggunakan kereta lama selagi mana tidak rosak.

Fake rich pula gemar menghabiskan ribuan ringgit dalam masa sehari hanya untuk berbelanja sahaja. Alasan yang selalu diberi adalah self reward sahaja.

Disebabkan golongan fake rich ini mahu kelihatan kaya, mereka akan berbelanja sehingga menghampiri jumlah pendapatan. Pada mereka, tidak perlu risau kerana setiap bulan pendapatan mereka akan sentiasa konsisten. Tindakan ini akan menyebabkan fake rich tidak mampu menyimpan jika terjadi hal-hal yang tidak diingini.

Real rich seperti Ingvar Kamprad pula lagi gemar beli barang di bazar karat dan pasar malam kerana harga yang lebih murah. Jadi lebihan pendapatan boleh dijadikan simpanan dan pelaburan.

Fake rich akan cuba sedaya upaya mengenakan pakaian yang mahal bagi membuatkan masyarakat kagum kepada mereka. Tambahan pula, pakaian mahal pula akan membuktikan kepada dunia bahawa fake rich ini benar-benar kaya. Malah pernah ada yang kantoi memakai baju berjenama tiruan.

Bagi golongan real rich pula, pakaian ini tidaklah begitu penting tetapi tidak bermakna mereka sentiasa gemar pakai selekeh sahaja. Mark Zuckerberg hanya gemar pakai tshirt kelabu hampir setiap hari. Baru-baru ini, Elon Musk cuma pakai tshirt sahaja ketika berbincang dengan Jokowi berkenaan potensi Tesla di Indonesia.

Dalam bahasa kasarnya, fake rich ini sukar sembang kencang kasi bimbang. Di media sosial, anda akan lihat terdapat beberapa individu yang gemar bercakap tentang rumah besar, sports car dan duit bertimbun-timbun. Anehnya, anda tidak pernah lihat sekalipun segala apa yang mereka cakap. Jika terjadi begitu, ada kemungkinan mereka hanya berbohong sahaja.

Sebagai contoh golongan MLM gemar bercakap tentang kereta adalah lambang kejayaan. Mereka sendiri akan tayang di media sosial bahawa kereta idaman sudah dimiliki. Padahal itu adalah kereta sewa yang bayarannya dikongsi sehingga 10 orang. Jadi selepas ini kalau nampak orang sembang kencang macam geng MLM, pijak sahaja mereka.

Kesimpulannya, menjadi kaya tidak salah. Tapi apa yang salah adalah anda terlalu try hard tayang kekayaan anda. Seharusnya anda perlu ubah pemikiran bahawa menjadi kaya adalah untuk membantu anak bangsa yang lain keluar daripada belenggu kemiskinan.

RUJUKAN:

Amirah. (n.d). Fake rich vs real rich: How to tell if someone is rich. Goody Feed. Dipetik daripada https://goodyfeed.com/heres-how-to-know-whether-someone-is-real-wealthy-or-is-just-faking-it/

Muller, C. (2020, Jun 2). How to identify the fake rich from the real rich. Money Mozart. Dipetik daripada https://www.moneymozart.com/how-to-identify-the-fake-rich-from-the-real-rich/

Wiki Smart. (n.d). How do i distinguish a fake rich vs real rich? Dipetik daripada https://wikismart.id/how-do-i-distinguish-a-fake-rich-vs-real-rich/


Blast From The Past: Mobile Suit Gundam 08th Ms Team (1996-1999)

Tiada drama Newtype vs Newtype, tiada Gundam yang terlalu “Uber-Powerful” terlalu kuat sampai tidak masuk akal dan elemen yang paling penting, sangat realistik. Ya, sampai sekarang peminat siri ini menganggap MS Gundam: 08th MS Team sebagai siri Gundam yang sangat berpijak di bumi nyata dengan aksi pertempuran gerila, close quarter battle, combined arms tactic, small unit operations dan urban combat.

Diarahkan oleh Takeyuki Kanda & Umanosuke Iida sebanyak 12 episod dari 1996-1999 sebagai minisiri Original Video Animation (OVA) termasuk satu filem kompilasi Movie – 08th MS Team Miller’s Report, siri ini menjadi cult classic dikalangan peminat siri Gundam era Universal Century (UC).

Berlatarbelakangkan One Year War pada tahun 0079UC, ia mengisahkan Federation mengendalikan operasi gerila di hutan belantara Indochina melawan penaklukan Principality of Zeon. Zeon mula mengalami kekalahan akibat hilang sokongan penduduk di Asia Tenggara manakala Federation mula mengoperasikan beberapa unit RX-79[G] Gundam Ground Type digunakan Battalion Kojima untuk melawan Mobile Suit Zeon seperti MS-06 Zaku / MS-07 Gouf / MS-09 Dom dan MSM 04 Acguy.

Dengan bantuan gerila tempatan, Battalion Kojima perlahan-lahan maju selangkah demi selangkah ke teater operasi untuk menamatkan penguasaan Zeon di Asia Tenggara. Perspektif cerita ini dibawa dua watak protagonis, iaitu Ensign Shiro Amada yang baru ditugaskan memimpin 08th MS Team dan Aina Sahalin, pilot prototaip Mobile Suit yang dibangunkan oleh Zeon di Asia Tenggara. Siri ini juga disulami kisah cinta terlarang, aturgerak taktikal, permainan emosi tentera bawahan yang terpaksa akur arahan atasan dan berhadapan kerenah birokrasi di samping tekanan operasi ketenteraan.

Foto: RX-79[G] Gundam Ground Type dari Unit Batalion Kojima beraksi di hutan tropika Asia Tenggara.Gundam dalam siri ini sebenarnya bukan uber-mech atau super duper powerful tidak masuk akal setaraf siri-siri Gundam yang dipandu manusia berevolusi Newtype (UC era Gundam) / Coordinator (MS Gundam Seed) / Innovator (MS Gundam 00). Ia hanyalah “Gundam pada nama sahaja” semestinya RX-79[G] Gundam Ground Type dari MS Gundam 08th MS Team. Pilot level manusia biasa bukan Newtype pun boleh mengoperasikan Gundam ini. Satu lagi RX-79[G] ni adalah jenis Mobile Suit yang dibangunkan setaraf versi Mobile Suit Federation iaitu RGM-79 jenis Mass-Production siap boleh berkongsi alat ganti lagi, malahan kira bukanlah seperti siri prototaip RX-79 Gundam lagenda yang dipandu Amuro Ray semasa era One Year War.

Pembangunan RX-79[G] Gundam Ground Type sebenarnya langkah terakhir Federation untuk melengkapkan unit-unit kecil Battalion Kojima dengan Mobile Suit berkualiti dan melancarkan perang saraf kepada unit-unit Mobile Suit dibawah Principality of Zeon di Asia Tenggara bahawa Federation telah memobilisasi unit-unit Gundam. Namun begitu, RX-79[G] Gundam sebenarnya dihasilkan dari lebihan stok alat ganti (spare part) RX-79 Gundam (prototaip Gundam sebenar – pilot Newtype Amuro Ray) yang dibina Federation. Hanya 28 buah RX-79[G] Ground Type dibina dari stok lebihan alat ganti, selepas itu “ditampal koyok” pula dengan alat ganti Mobile Suit RGM-79 Ground Type. Nama sahaja Gundam, tapi performance lebih kurang Mobile Suit Federation yang lain (tidaklah kebal macam RX-79 Gundam dipandu Amuro Ray).

Bila kita layan 08th MS Team baru kita tahu betapa mitos kekebalan RX-79 Gundam dengan pilot Newtype dimomokkan Federation untuk menjatuhkan moral musuhnya Zeon, tetapi unit-unit Batalion Kojima yang menggunakan RX-79[G] Gundam Ground Type pula bukanlah kebal pun hanyalah dipandu pilot-pilot biasa yang tidak pula menganggap mereka ini istimewa / terpilih memandu Gundam “pada nama sahaja”. Tapi menyaksikan bagaimana pilot-pilot ini memanfaatkan Gundam” suam-suam kuku” ini secara efektif dalam kekangan lojistik, maintenance dan kadangkala kerenah birokrasi atasan dan menjadikan unit mereka disegani kawan dan lawan. Tambahan pula 08th MS Team beroperasi di kawasan tropika Asia Tenggara dengan peperangan gerila mengingatkan kita kempen Perang Vietnam 1960an-70an.

Foto: MS-06JC Ground  Zaku II mampu memecahkan kekebalan RX-79[G] Gundam Ground Type sekaligus mematahkan perang saraf Federation.Jika kita mahu tengok perspektif pilot biasa dalam suasana peperangan hutan dan urban melibatkan mecha secara secara realistik, maka wajarlah diangkat RX-79[G] sebagai Gundam untuk manusia biasa. “Your next door Gundam” atau “Gundam for grunts” aka Gundam untuk para marhaen. Adakah RX-79[G] Gundam Ground Type ini boleh dianggap setaraf Hero Uber-Gundam yang menjadi santapan siri-siri Gundam lainnya? Tidak, ia adalah Gundam tanpa plot-armor, Gundam yang tidak sempurna, ia adalah Gundam pada nama sahaja, tetapi sesuai bagi tentera biasa.

RUJUKAN:

1. Mobile Suit Gundam: The 08th MS Team Info: https://www.animenewsnetwork.com/encyclopedia/anime.php?id=24

2. Mobile Suit Gundam: The 08th MS Team Ep Review: https://www.mahq.net/animation/gundam/08MS/08ms.htm


Sudah 1,000 Tahun Wanita Diharamkan Masuk Tempat Ini

Bayangkan satu tempat yang hanya lelaki sahaja dibenarkan masuk. Wanita tidak boleh sama sekali masuk. Apa akan jadi? Kena pandang jauh sekejap. Kerana ada satu tempat yang sudah satu alaf melarang kemasukan wanita.

Tempat ini bukan di Arab Saudi. Di India pun bukan. Tempat ini sebenarnya dalam kawasan Eropah, yakni Gunung Athos yang mempunyai kuasa autonomi dibawah Greece.

Gunung Athos boleh tahan besar juga, sekitar 335.6 kilometer persegi – lagi besar untuk dibandingkan dengan Kuala Lumpur. Cuma populasi Kuala Lumpur mencecah angka jutaan penduduk. Gunung Athos pula hanya 2,000 orang sahaja (Findler & Fidler, 2017). Sebahagiannya bukan warganegara Yunani pun, dengan taburan daripada Bulgaria, Moldova dan Romania misalnya.

Semua penduduk Gunung Athos dijaga Pentadbir Awam (Civil Administrator) yang diiktiraf Presiden dan Perdana Menteri Greece. Tetapi kuasa sebenar Gunung Athos ada dalam tangan seorang individu yang berjawatan Protos.

Tujuan Sebenar Gunung Athos

Asal-usul Gunung Athos ada kena mengena habis dengan Alexander the Great, Xerxes I dan Pliny the Elder. Tetapi struktur hari ini dibentuk sejak zaman Kristian Awal lagi. Tradisi Athos mengatakan baginda Maryam (as) pernah berlayar daripada Joppa (hari ini Yafo di Israel) ke Cyprus untuk bertemu dengan Eleazar yang dihidupkan semula daripada mati. Tetapi kapal Maryam (as) dipukul angin sampai baginda mendarat di Athos.

Katanya Maryam (as) sangat suka dengan tempat ini sampai turun wahyu: “inilah tempat yang diwarisi untuk-mu, sebuah syurga buat semua yang ingin diselamatkan”.

Sejak hari itu gunung ini disucikan sebagai “Taman Ibu Tuhan” – maka wanita haram menjejakinya. Tradisi ini adalah tradisi Yunani. Jadi tidak pasti jika Katolik mengiktirafkannya – apatah lagi Islam dan Judaisme.

Akan tetapi Greece berada dibawah pangkuan Kristian Ortodoks yang memelihara tradisi ini. Jadi mereka mengiktiraf kuasa Protos dan melarang semua wanita daripada Gunung Athos.

Larangan Ini Bersifat Universal

Tiada pembangunan dibenarkan di Gunung Athos, melainkan infrastruktur asas untuk memenuhi intipati ibadat Ortodoks. Semua yang pergi ke Gunung Athos adalah untuk tujuan pertapaan. Mereka ingin mengasingkan diri daripada dunia dan masuk dalam syurgawi. Setiap hari hanya 110 orang lelaki Kristian sahaja dibenarkan masuk – 100 Ortodoks dan 10 bukan-Ortodoks (BBC, 2016). Semuanya lelaki.

Wanita hanya boleh naik kapal sampai 500 meter sahaja. Kalau masuk dalam sempadan 500 meter, entahlah apa akan jadi. Tetapi larangan mereka tidak berhenti pada wanita sahaja. Haiwan betina pun diharamkan sama sekali. Katanya untuk memelihara kemaluan semua di sana (aku malas ulas panjang bab ini sebab aku tahu apa yang dibayang kalian).

Pada mata Ortodoks, satu semenanjung Gunung Athos dianggap macam “biara besar” (great monastery). Logik di sebalik mereka adalah darjat ibu Maryam (as) itu sendiri.

Katanya baginda mahu semenanjung ini untuk baginda sahaja. Jadi “kewanitaan” Gunung Athos hanya ada pada baginda sahaja. Tiada wanita lain layak menandingi baginda.

Kalau manusia tidak boleh, apatah lagi haiwan. Semua haiwan yang masuk adalah jantan. Ayam mesti jantan. Lembu juga jantan. Babi tidak pasti atas faktor kesucian. Tetapi mereka membenarkan kucing betina untuk tujuan menangkap tikus. Benda ini mengesahkan kata-kata orang.

Kucing boleh buat apa sahaja tanpa mempedulikan hati perasaan manusia. Selain daripada kucing, penduduk Gunung Athos membenarkan haiwan liar betina (seperti pelanduk misalnya). Memang mustahil untuk halang pergerakan haiwan liar.

RUJUKAN:

BBC. (2016, Mei 27). Why are women banned from Mount Athos?

Findler, R., & Fidler, M. (2017, Januari 5). The holy mountains: monks of Mount Athos – photo essay. The Guardian.